**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 11 ДҮГЭЭР САРЫН 03-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-6 |
| **2.** | **Хуралдааны дэлгэрэнгүй тэмдэглэл** | 7-43 |
|  | 1.Ажлын хэсэг байгуулах тухай Байнгын хорооны тогтоолын төсөл | 7-7 |
|  | 2.Цаглавар батлах тухай Байнгын хорооны тогтоолын төсөл | 7-8 |
|  | 3.Авто тээврийн хэрэгсэл эзэмшигчийн хариуцлагын даатгалын тухай хуулийн төсөл болон хамт өргөн мэдүүлсэн бусад хуулийн төслүүд */*Улсын Их Хурлын гишүүн Т.Аюурсайхан нарын 19 гишүүн 2021.10.27-ны өдөр өргөн мэдүүлсэн, **хэлэлцэх эсэх**/ | 8-31 |
|  | 4.“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төсөл /Монголбанк 2021.09.27-ны өдөр өргөн мэдүүлсэн, **анхны хэлэлцүүлэг**/ | 31-43 |

***Монгол Улсын Их Хурлын 2021 оны намрын ээлжит чуулганы***

***Эдийн засгийн байнгын хорооны 11 дүгээр сарын 03-ны өдөр***

***/Лхагва гараг/-ийн хуралдааны товч тэмдэглэл***

Эдийн засгийн байнгын хорооны дарга Ж.Ганбаатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр хуралдаан 10 цаг 10 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Ж.Бат-Эрдэнэ;*

*Эмнэлгийн чөлөөтэй: О.Цогтгэрэл;*

***Нэг.Ажлын хэсэг байгуулах тухай Байнгын хорооны тогтоолын төсөл*** */Чөлөөт бүсийн тухай хуульд нэмэлт, өөрчлөлт оруулах тухай хуулийн төслийг хэлэлцүүлэгт бэлтгэх үүрэг бүхий/*

Хуралдаанд Улсын Их Хурлын Тамгын газрын Хууль, эрх зүйн газрын Эрх зүйн дүн шинжилгээний хэлтсийн ахлах зөвлөх С.Энхцэцэг, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Байнгын хорооны дарга Ж.Ганбаатар “Ажлын хэсэг байгуулах тухай” Байнгын хорооны тогтоолын төслийг танилцуулав.

Төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Ж.Ганбаатар**: “Ажлын хэсэг байгуулах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар Байнгын хорооны тогтоол батлагдлаа.

*Уг асуудлыг 10 цаг 12 минутад хэлэлцэж дуусав.*

***Хоёр.Байнгын хорооны тогтоолын төсөл*** */11 дүгээр сард хэлэлцэх асуудлын цаглавар батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Эрх зүйн дүн шинжилгээний хэлтсийн ахлах зөвлөх С.Энхцэцэг, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Байнгын хорооны дарга Ж.Ганбаатар “Намрын ээлжит чуулганы 11 дүгээр сард Эдийн засгийн байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг танилцуулав.

Тогтоолын төсөлтэй холбогдуулан Улсын Их Хурлын гишүүн Х.Булгантуяа, М.Оюунчимэг нар санал хэлэв.

**Ж.Ганбаатар**: “Монгол Улсын Их Хурлын 2021 оны намрын ээлжит чуулганы 11 дүгээр сард Эдийн засгийн байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 12

Татгалзсан: 0

Бүгд: 12

100 хувийн саналаар Байнгын хорооны тогтоол батлагдлаа.

*Уг асуудлыг 10 цаг 16 минутад хэлэлцэж дуусав.*

***Гурав.Авто тээврийн хэрэгсэл эзэмшигчийн хариуцлагын даатгалын тухай хуулийн төсөл болон хамт өргөн мэдүүлсэн бусад хуулийн төслүүд*** */Улсын Их Хурлын гишүүн Т.Аюурсайхан нарын 19 гишүүн 2021.10.27-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Санхүүгийн зохицуулах хорооны дарга Д.Баярсайхан, Зам, тээврийн яамны Төрийн нарийн бичгийн дарга С.Батболд, мөн яамны Авто тээврийн бодлогын хэрэгжилтийг зохицуулах газрын дарга Б.Артур, Сангийн яамны Санхүүгийн бодлогын газрын дарга Б.Сүх-Очир, Монголын даатгалын зуучлагчдын холбооны ерөнхийлөгч Д.Солонго, Даатгалын холбооны гүйцэтгэх захирал Ж.Батжаргал нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Эрх зүйн дүн шинжилгээний хэлтсийн ахлах зөвлөх С.Энхцэцэг, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Төслийн үзэл баримтлалын талаар илтгэлийг хууль санаачлагч, Улсын Их Хурлын гишүүн Т.Аюурсайхан танилцуулав.

Илтгэлтэй холбогдуулан Улсын Их Хурлын гишүүн Х.Болорчулуун, Т.Доржханд, Х.Булгантуяа, Ч.Хүрэлбаатар, М.Оюунчимэг, Б.Баттөмөр, Ш.Адьшаа нарын тавьсан асуултад хууль санаачлагч, Улсын Их Хурлын гишүүн Т.Аюурсайхан, Санхүүгийн зохицуулах хорооны дарга Д.Баярсайхан, Даатгалын холбооны гүйцэтгэх захирал Ж.Батжаргал нар хариулж, тайлбар хийв.

Улсын Их Хурлын гишүүн Г.Амартүвшин, Т.Доржханд, Т.Аюурсайхан, Ж.Ганбаатар нар үг хэлэв.

**Ж.Ганбаатар:** Авто тээврийн хэрэгсэл эзэмшигчийн хариуцлагын даатгалын тухай хуулийн төсөл болон хамт өргөн мэдүүлсэн бусад хуулийн төслүүдийн үзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 5

Бүгд: 14

64.3 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Батлут Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 11 цаг 47 минутад хэлэлцэж дуусав.*

***Дөрөв.“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төсөл*** */Монголбанк 2021.09.27-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Монголбанкны Ерөнхийлөгч Б.Лхагвасүрэн, Дэд ерөнхийлөгч Г.Энхтайван, тус банкны Мөнгөний бодлогын газрын захирал Б.Баярдаваа, Банкны бүтэц, өөрчлөлтийн газрын захирал Н.Ариунбат, Төлбөр тооцооны газрын захирал Э.Анар, Сангийн яамны Санхүүгийн бодлогын газрын дарга Б.Сүх-Очир, Санхүүгийн зохицуулах хорооны дарга Д.Баярсайхан, мөн хорооны Даатгалын газрын даргын албан үүргийг түр орлон гүйцэтгэгч З.Батболд, Үнэт цаасны газрын бодлогын чиглэлийн ахлах референт Э.Энхбаатар нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Н.Мөнхзэсэм, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Тогтоолын төслийг анхны хэлэлцүүлэгт бэлтгэсэн талаар ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн С.Чинзориг танилцуулав.

Санал, дүгнэлттэй холбогдуулан Улсын Их Хурлын гишүүн Б.Баттөмөрийн тавьсан асуултад Монголбанкны Ерөнхийлөгч Б.Лхагвасүрэн хариулж, тайлбар хийв.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу “****Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төслийг зүйл бүрээр хэлэлцэв.*

Төслийн 1 дүгээр зүйлтэй холбогдуулан Улсын Их Хурлын гишүүдээс асуулт, санал гараагүй болно.

Төслийн 2 дугаар зүйлтэй холбогдуулан Улсын Их Хурлын гишүүн Б.Пүрэвдорж, Б.Баттөмөр, Х.Булгантуяа, Т.Доржханд нарын тавьсан асуултад ажлын хэсгийн ахлагч, Улсын Их Хурлын гишүүн С.Чинзориг, Монголбанкны Ерөнхийлөгч Б.Лхагвасүрэн, Санхүүгийн зохицуулах хорооны дарга Д.Баярсайхан нар хариулж тайлбар хийв.

**Ж.Ганбаатар:** 1.Тогтоолын төслийн 2.1 дэх дэд заалтыг дараах байдлаар өөрчлөн найруулах**:**

“1/Макро эдийн засгийн тогтвортой байдлыг хангаж, бизнесийн орчин болон эдийн засгийн өрсөлдөх чадварыг сайжруулах замаар экспортыг дэмжсэн, нэмүү өртөг шингэсэн аж үйлдвэрлэлийг хөгжүүлэх стратеги төлөвлөгөө боловсруулж, уг төлөвлөгөөг эдийн засгийн сэргэлт болон өсөлтийн хүртээмжийг дэмжихэд чиглэсэн төсөв, мөнгө, санхүүгийн бодлоготой уялдуулан хэрэгжүүлэх;” гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 3

Бүгд: 13

76.9 хувийн саналаар дэмжигдлээ.

2.Тогтоолын төслийн 2.3 дахь дэд заалтын “... ФАТФ-ын зөвлөмжийн үнэлгээг дээшлүүлэх:” гэснийг “ФАТФ-ын зөвлөмжийн үнэлгээг дээшлүүлэх, зөвлөмжид нийцүүлэн виртуал хөрөнгийн үйлчилгээ үзүүлэгчийн салбарын мөнгө угаах болон терроризмыг санхүүжүүлэх үндэсний эрсдэлийн үнэлгээнд үндэслэн эрсдэлд суурилсан хяналт шалгалтын тогтолцоог бий болгох, олон нийтийг соён гэгээрүүлэх ажлыг эрчимжүүлэх;” гэж өөрчлөн найруулах гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 4

Бүгд: 13

69.2 хувийн саналаар дэмжигдлээ.

3.Тогтоолын төслийн 2.7 дахь дэд заалтын ““Эрүүл мэндээ хамгаалж, эдийн засгаа сэргээх 10.0 (арван) их наядын цогц төлөвлөгөө”-нд тусгагдсан...” гэснийг ““Эрүүл мэндээ хамгаалах, эдийн засгаа сэргээх 10.0 (арван) их наядын цогц төлөвлөгөө”-ний зориулалтыг хөрөнгө оруулалтыг нэмэгдүүлэх чиглэлээр өргөтгөж, зээлдэгчид тавьж байгаа зарим нөхцөл, шаардлагыг сулруулан,...” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 4

Бүгд: 13

69.2 хувийн саналаар дэмжигдлээ.

Улсын Их Хурлын гишүүн Х.Булгантуяагийн “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 76.9 хувийн саналаар дэмжигдлээ.

4.Тогтоолын төслийн 2 дахь заалтад дараах агуулга бүхий 8 дахь дэд заалт нэмэх:

“8/Хөрөнгийн зах зээл болон Засгийн газрын дотоод үнэт цаасны зах зээлийг дэмжих, төгрөгийн суурь хүүг тогтоох, мэргэжлийн хөрөнгө оруулагчдын үйл ажиллагааг идэвхжүүлэх зорилгоор Засгийн газрын дотоод үнэт цаасыг Монгол Улсын Их Хурлын 2019 оны 55 дугаар тогтоолоор баталсан “Засгийн газрын өрийн удирдлагын 2019-2022 оны стратегийн баримт бичиг”-т нийцүүлэн үнэт цаасны зах зээлд гаргах, цаашид тогтмол арилжаалах;” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 7

Бүгд: 13

46.2 хувийн саналаар дэмжигдсэнгүй.

5.Тогтоолын төсөлд дараах агуулга бүхий 3 дахь заалт нэмэх:

“3.Төрөөс мөнгөний бодлогын талаар баримтлах үндсэн чиглэлд туссан инфляцын зорилтод түвшинг хангах хүрээнд төсөв, мөнгөний бодлогыг уялдуулж, цар тахлаас үүдэлтэй бараа бүтээгдэхүүний нийлүүлэлтийн доголдлыг арилгаж, хангамжийг нэмэгдүүлэх арга хэмжээ авч хэрэгжүүлэхийг Монгол Улсын Засгийн газар /Л.Оюун-Эрдэнэ/-т даалгасугай.” гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 2

Бүгд: 13

84.6 хувийн саналаар дэмжигдлээ.

6.Тогтоолын төсөлд дараах агуулга бүхий 4 дэх заалт нэмэх:

“4.Инфляцын зорилтыг хангах зорилгоор Засгийн газраас хэрэгжүүлэх арга хэмжээг макро эдийн засгийн тогтвортой байдалд, гадаад дотоод тэнцвэрийг алдагдуулахгүйгээр санхүүжилт бүрдүүлэхэд дэмжин ажиллахыг Монголбанк /Б.Лхагвасүрэн/-д даалгасугай гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 2

Бүгд: 13

84.6 хувийн саналаар найруулгатайгаар дэмжигдлээ.

**Найруулгын санал:**

**Ж.Ганбаатар:** Тогтоолын төслийн 3 дахь заалтыг 5 дахь заалт болгон өөрчлөх. /Энэ саналыг саналын томьёоллын 5, 6 дахь санал дэмжигдсэн тохиолдолд хураалгах/

гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 2

Бүгд: 13

84.6 хувийн саналаар дэмжигдлээ.

**Ж.Ганбаатар:** Улсын Их Хурлын гишүүн Х.Булгантуяа, Т.Доржханд, С.Чинзориг нарын гаргасан, Хөрөнгийн зах зээл болон Засгийн газрын дотоод үнэт цаасны зах зээлийг дэмжихэд төгрөгийн ханшийн хүүг тогтоох зорилгоор Засгийн газрын дотоод үнэт цаасыг Монгол Улсын Их Хурлын 2019 оны 55 дугаар тогтоолоор баталсан “Засгийн газрын өрийн удирдлага 2019-2022 оны стратегийн баримт бичиг”-т нийцүүлэн үнэт цаасны зах зээл дээр тогтмол гаргах гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 3

Бүгд: 13

76.9 хувийн саналаар дэмжигдлээ.

Улсын Их Хурлын гишүүн Ц.Цэрэнпунцагийн “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 84.6 хувийн саналаар дэмжигдлээ.

Тогтоолын төслийг зүйл бүрээр хэлэлцэж дууслаа.

Байнгын хорооноос гарах санал, дүгнэлтийг Улсын Их Хурлын гишүүн С.Чинзориг Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны нээлттэй хуралдаанаар 4 асуудал хэлэлцэв.

*Нээлттэй хуралдаан 2 цаг 23 минут үргэлжилж, 19 гишүүнээс 17 гишүүн хүрэлцэн ирж, 89.5 хувийн ирцтэйгээр 12 цаг 33 минутад хуралдаан хаалттай горимд шилжив.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ж.ГАНБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 11 ДҮГЭЭР САРЫН 03-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ж.Ганбаатар:** Байнгын хорооны гишүүдийн ирц бүрдсэн байна. Өнөөдрийн хуралдаанаа эхэлж байна.

Хэлэлцэх асуудлыг танилцуулъя.

Нэгдүгээрт.Авто тээврийн хэрэгсэл эзэмшигчдийн хариуцлагын даатгалын тухай хуулийн төсөл хэлэлцэнэ.

Хоёрдугаарт.Төрөөс мөнгөний бодлогын талаар 2022 онд баримтлах үндсэн чиглэл батлах тухай Улсын Их Хурлын тогтоолын төсөл хэлэлцэнэ.

Гуравдугаарт.Төрөөс төмөр замын тээврийн талаар баримтлах бодлогод өөрчлөлт оруулах тухай Улсын Их Хурлын тогтоолын төсөл хэлэлцэнэ.

Дөрөвдүгээрт.Монгол Улсын Их Хурлын чуулганы хуралдааны дэгийн тухай хуулийн 10 дугаар зүйлийн 10.6 дахь хэсэгт заасны дагуу 11 дүгээр сард Байнгын хороогоор хэлэлцэх асуудлын цаглавар батлах тухай тогтоолын төсөл хэлэлцэнэ.

Тавдугаарт.Ажлын хэсэг байгуулна гэсэн дараалалтай байна.

**Эхлээд ажлын хэсгээ байгуулъя.** Тэгэхгүй бол сүүлд нь ирц хүрдэггүй юм. Энэ санал хураалттай учраас. Чөлөөт бүсийн тухай хуульд нэмэлт, өөрчлөлт оруулах тухай хуулийн төслийг хэлэлцүүлэгт бэлтгэх үүрэг бүхий ажлын хэсгийн ахлагчаар Баттөмөр гишүүнийг томилох саналтай байна. Өөр саналтай гишүүн байхгүй байна. Баталъя гэсэн томьёоллоор санал хураалт явуулъя. Дэмжье гэсэн томьёоллоор.

**Дараа нь цаглавраа баталъя.** Хэлэлцээд байх зүйлүүд бага учраас.Цаглаврыг би уншиж өгье. Та бүхэнд хүснэгт тараагаад өгсөн байгаа.

Монгол Улсын Их Хурлын 2022 оны намрын ээлжит чуулганы 11 дүгээр сард Эдийн засгийн байнгын хороогоор хэлэлцэх асуудлын цаглавар батлах тухай.

Монгол Улсын Их Хурлын тухай хуулийн 23 дугаар зүйлийн 23.2.14 дэх заалт, Монгол Улсын Их Хурлын чуулганы дэгийн тухай хуулийн 10 дугаар зүйлийн 10.6 дахь хэсгийг үндэслэн Эдийн засгийн байнгын хорооноос ТОГТООХ нь:

Нэг. Монгол Улсын Их Хурлын даргын 2021 оны 10 дугаар сарын 29-ний өдрийн Монгол Улсын Их Хурлын 2021 оны намрын ээлжит чуулганы 11 дүгээр сард хэлэлцэх асуудлын дараалал тогтоох тухай 88 дугаар захирамжид заасан Эдийн засгийн байнгын хорооны эрхлэх асуудлын хүрээнд хамаарах хууль, Улсын Их Хурлын бусад шийдвэрийн төслийг хэлэлцэж цаглаврыг хавсралтаар баталсугай.

Хавсралтыг та бүхэнд тараасан байгаа.

Хоёр.Хууль хэлэлцэх хугацааг тусгайлан заасан асуудал болон хууль, Улсын Их Хурлын шийдвэрийн төслийн хамт өргөн мэдүүлсэн хууль, Улсын Их Хурлын бусад шийдвэрийн төслийг хэлэлцэхэд энэ цаглавар хамаарахгүй.

Энэ тогтоолын биелэлтийг хангахыг холбогдох Байнгын хороонд хэлэлцэх асуудал бэлтгэх Улсын Их Хурлын Тамгын газарт үүрэг болгосугай гэсэн тогтоол байна.

Саналтай гишүүн байна уу. Оюунчимэг гишүүн санал хэлье.

**М.Оюунчимэг:** Банк бус санхүүгийн байгууллагын тухай хуулийн төсөл шинэчилсэн найруулгаар өргөн барихад бэлэн болоод Их Хурлын дарга ирэх 7 хоногт өргөн барих талаар цаг авсан байгаа юм. Тэгэхээр хэлэлцэх эсэхийг нь 11 сарын цаглаварт оруулбал ямар байна вэ гэж. Бэлэн болсон. Ажлын хэсэг нь гарсан байгаа. Би ахлаад. Банк бус санхүүгийн байгууллагын тухай хуулийн шинэчилсэн найруулга.

**Ж.Ганбаатар:** Оруулаад санал хураая. ОдооБулгантуяа гишүүн.

**Х.Булгантуяа:** Хөрөнгийн үнэлгээний тухай хуулийн ажлын хэсэг уг нь нэлээн ажиллаад одоо бараг 2 дахь хэлэлцүүлгээ хийгээд явахад бэлэн болсон. Би ажлын хэсгийг ахалж байгаа. Хуулиа мартлаа даргаа. Эхнээс нь уншихгүй бол ажлын хэсэг, дэд ажлын хэсэг энэ тэр. Тэрийг намрын чуулганаар хэлэлцээд явж болохгүй юм уу. Өнгөрсөн хавар бэлтгэл ажлууд нэлээн хангагдсан байгаа. Дэд ажлын хэсгүүд хуралдаад.

**Ж.Ганбаатар:** Хөрөнгийн үнэлгээний тухай хуулийг бүлгээр оруулъя гэсэн саналтай байгаа шүү Булгаа гишүүн ээ. Дагаж байгаа хуулиуд 2-уулаа ярьж байгаа шүү дээ.Тийм учраас бүлгээр оруулаад 12 сард хэлэлцээд явсан нь зөв байх аа. Ер нь энэ талаар бүлгийн шийдвэр гаргуулаад явсан нь зөв болов уу. Ардчилсан намын бүлэгт ч гэсэн танилцуулаад. Сар сараараа гарч байгаа. Гишүүд үг хэлж дууслаа.

Оюунчимэг гишүүний хэлсэн нөгөө Банк бус санхүүгийн тухай хуулийн шинэчилсэн найруулгыг нэмж оруулъя. Санал хураалт. Гишүүд анхааралтай байхыг хүсье. Цаглаврыг дэмжье гэсэн томьёоллоор санал хураалт явуулъя. 100 хувиар санал дэмжигдлээ.

**Авто тээврийн хэрэгсэл эзэмшигчдийн хариуцлагын даатгалын тухай хуулийн төслийг хэлэлцэж эхэлье.** Ажлын хэсгийг оруулъя.

Хууль санаачлагчийн илтгэлийг Улсын Их Хурлын дэд дарга, Улсын Их Хурлын гишүүн Аюурсайхан танилцуулна. Аюурсайхан гишүүний микрофоныг өгье.

**Т.Аюурсайхан:** Гишүүдийн өдрийн мэндийг айлтгая.

Жолоочийн даатгалын тухай хууль 2011 онд батлагдсан. Уг хуулийн дагуу жолоочийн даатгалын хууль албан журмын даатгал гэж зохицуулсан байгаа. 2011 онд уг хуулийг батлахдаа даатгалын тухай хуулийн 6 дугаар зүйлд дараах нэмэлт, өөрчлөлтийг оруулсан байгаа.

6.2.Даатгалын болон албан журмын төрөлтэй байна.

6.3.Албан журмын даатгалын төрлийг хуулиар тогтооно.

6.4.Албан журмын даатгалын эрсдэл, нөхцөлийн талаарх нарийвчилсан зохицуулалтыг уг даатгалыг заавал даатгах даатгал гэж тодорхойлсон хуулиар зохицуулна гэж заасан.

Гэвч хуульд уг даатгалыг хэн эрхлэхийг заагаагүй орхисон байна. Хуулийн цоорхой гарсан гэсэн үг. Улмаар аж ахуйн үйл ажиллагааны тусгай зөвшөөрлийн тухай хуулийн 15 дугаар зүйлийн 15.3.2-т арилжааны даатгалын үйл ажиллагаа эрхлэх тусгай зөвшөөрлийг Санхүүгийн зохицуулах хороо олгоно гэж заасан боловч тухайн үеийн Санхүүгийн зохицуулах хорооны удирдлагууд хуульд заасан эрх мэдлээ хэтрүүлж, хуулиар олгогдоогүй эрхийг эдэлж, ашгийн төлөөх аж ахуйн үйл ажиллагаа эрхэлдэг аж ахуйн нэгжүүдэд жолоочийн хариуцлагын даатгалын албан журмын даатгалын тусгай зөвшөөрлийг олгосон байна.

Энэ ашгийн төлөө байгууллагад Монгол Улсын хэмжээнд албан журмын бусад даатгалуудыг ашгийн бус этгээд эрхэлж байгаа. Олон улсын жишиг ч гэсэн ийм байгаа юм. Гэтэл ашгийн төлөө байгууллага энэ асуудлыг эрхэлснээр энэ хуулийн үндсэн зорилго хэрэгжихэд хүндрэл үүссэн. Хуулийн үндсэн зорилго нь юу юм бэ гэхээр жолоочийн хохирлыг барагдуулах, жолооч нарын эрх ашгийг хамгаалах үндсэн зорилготой боловч ашиг олох хэрэгсэл байдлаар энэ хууль гажуудахад хүрсэн гэж хууль санаачлагчид үзсэн.

Монгол Улсын Их Хурлын тогтоол гарсан байгаа. Монгол Улсын хууль тогтоомжийг 2024 он хүртэл боловсронгуй болгох үндсэн чиглэл батлах тухай 2021 оны 12 дугаар тогтоолд заасан жолоочийн хариуцлагын даатгалын үйл ажиллагаанд оролцогч талуудын эрх үүргийг тодорхой болгох. Албан журмын даатгагчдын холбооны чиг үүрэг, зохион байгуулалтын тодорхойгүй байдлыг арилгах, даатгуулагч хохирогч нөхөн төлбөрийн нэхэмжлэл гаргахад хохирол үнэлэгч заавал оролцох шаардлагыг хасаж, холбогдох авто засварын үйлчилгээ болон эрүүл мэндийн байгууллага оролцох боломжийг бүрдүүлэх, даатгагч, даатгуулагчийн үүргийг ойлгомжтой болгох, даатгалын үнэлгээний хэмжээ, хураамж тооцуулах аргачлал, итгэлцүүрийг шинэчлэх зорилтыг дэвшүүлсэн байгаа.

2019 онд Монгол Улсын Засгийн газраас замын хөдөлгөөний аюулгүй байдлыг хангах үндэсний хөтөлбөрийг баталсан. Монгол Улс жилдээ 30 мянган замын осол болж байна. 500 орчим хүн амь насаа алдаж байна. 1000 орчим хүн тахир дутуу болж байна. Энэ үндэсний хөтөлбөрөөр энэхүү осол, эндэгдлийг 50 хувь бууруулах том зорилго тавьсан байгаа юм. Энэ төрийн бодлогын баримт бичгийг зам, тээврийн салбарын бодлоготой жолоочийн хариуцлагын даатгал уялдаж ордог. Бусад улс орны жишиг. Манай улсад ч гэсэн энэ хуулийн үндсэн зарчим нь ийм байтал ашгийн төлөөх байгууллага хариуцсанаар энэ зам тээврийн бодлого орхигдож ирсэн байгаа юм. Зам тээврийн бодлого орхигдож ирснээс гадна, жолоочийн хариуцлагын албан журмын даатгалыг ашгийн төлөө хуулийн этгээд эрхэлснээр ашиг олох үндсэн зорилгын төлөө ажиллаж явсан. Тухайлбал, жолоочийн хариуцлагын даатгалын 16.1 дүгээр зүйлд заасан байгаа. Даатгагч үнэлгээчнийг томилох үүрэгтэй гэдэг заалт байгаа. Үүний дагуу үнэлгээний газруудыг зааж хохирсон иргэдийг чиглүүлдэг. Үнэлгээг бол багаар тооцох энэ зарчмыг урьтал болгодог. Нөхөн төлбөрийг үндэслэлгүйгээр олгохгүй байх ийм байдалтайгаар ажилладаг. Мөн энэ хуулийн гажуудлуудаас тухайлбал, цагдаагийн тодорхойлолт заавал шаарддагаас цагдаа хүрэлцэн ирж, зөрчлийн оноо хасах, торгох байдлаар асуудалд ханддаг учраас ихэвчлэн даатгуулагч иргэд захиргааны арга хэмжээ авахуулахгүйн тулд хувиасаа энэ зардлыг гаргаж, даатгалын төлбөр нь аж ахуй эрхлэгчийн ашиг болж үлддэг ийм нөхцөл байдал байна. Жолооч гэдэг тодорхойлолтыг хуульд өргөн утгаар томьёолсон байгаа. Тухайн авто машиныг жолоодож байгаа хүн болгон даатгал хийлгэхийг шаарддаг учраас давхардуулан жолоочоос даатгалын мөнгө хурааж авч байгаа. Хэрвээ тухайн авто машиныг унаж байгаа хүн болгон даатгалтай гэж тооцогдохыг хүсэх юм бол даатгалын суурь хураамжийг 1.5 дахин өндрөөр тооцож зүй бусаар давхардуулж авч байгаа ийм нөхцөл байдал байна. Хууль батлагдсанаар хуулийн төсөл дээр хууль санаачлагчид нэн тэргүүнд ашгийн бус зарчмаар энэ асуудлыг эрхлэх үндэслэлийг дэвшүүлсэн байгаа. Ашгийн төлөө бус нийтийн эрхзүйн хуулийн этгээд үүнд төрийн оролцоо байхгүйгээр томьёолсон байгаа.

Нэгдүгээрт. Жолооч нарын хохирлыг үнэн зөв тодорхойлох, нөхөн төлбөрийг бүрэн гүйцэд олгох, амь нас болон эрүүл мэндэд хохирол учраагүй, талууд маргаагүй бол заавал цагдаагийн тодорхойлолт шаардахгүйгээр нөхөн төлбөрийг олгож байх, энэ нөхөн төлбөрийг олгох, ослын нөхцөл шалтгааныг тодорхойлох болон гэрээ байгуулахад заавал бичгээр хүний оролцоотой биш цахимаар энэ ажлыг эрхлэх боломжийг олгох, жолооч гэдэг ойлголтыг давхардлыг арилгаж тухайн авто машиныг эзэмшиж байгаа хүн нь даатгалыг төлсөн байхад тэр авто машиныг жолоодож байгаа хэн боловч даатгалтайд тооцогдож байх зохицуулалтыг хийж байгаа. Гагцхүү гэрээний үндсэн дээр авто машиныг жолоодож байгаа такси эрхлэгчид жишээлбэл, эдгээр хүмүүс бол жолоодож байгаа хүн болгон даатгал хийлгэх үүрэгтэй байгаа. Үүний зэрэгцээгээр хохирлыг шуурхай нөхөн төлж, барагдуулж, нөхөн төлбөрийг олгох, засварын газраар шуурхай үйлчлүүлж, даатгалын мөнгө нь засварын газар дээр тооцоо хийгдэж байхаар ийм зохицуулалтыг хийсэн байгаа. Даатгалын хууль хэрэгжиж байгаа 9 жилийн хугацаанд нийт 231 мянган хүнд 121.9 тэрбум төгрөгийн нөхөн олговор олгосон бол нийтдээ сая гаруй жолоочоос 230.5 тэрбум төгрөгийн хураамж төвлөрүүлсэн байгаа. Үүний цаана ашиг орлого олох, хэрэгслийн гадна төрийн бодлого явдаггүй, зам тээврийн бодлого явдаггүй, ослыг бууруулах зам тээврийн хөдөлгөөний аюулгүй байдлыг хангахад чиглэж энэ үйл ажиллагаа явдаггүй. Тийм учраас хууль санаачлагчид бид ашгийн бус хуулийн этгээд хариуцаж байгаа. Тийм учраас энэ давсан орлогыг жолооч нарын өөрсдийнх нь төлөө, өөрөөр хэлбэл замын хөдөлгөөний аюулгүй байдлыг хангах, ослыг бууруулах, замын хөдөлгөөний аюулгүй байдлыг хангах үндэсний хөтөлбөрийг хэрэгжүүлэхэд дэмжлэг үзүүлэхэд чиглэж жолооч нарын даатгалын мөнгийг зарцуулж байхаар энэ хуулийн өөрчлөлтийн төслийг боловсруулаад Улсын Их Хурлын нэр бүхий 20 гишүүн Улсын Их Хуралд өргөн мэдүүлсэн байгаа. Анхаарал тавьсанд баярлалаа.

**Ж.Ганбаатар:** Аюурсайхан даргад баярлалаа. Ажлын хэсгийг танилцуулъя. Батболд дарга тэр дунд очоод суу. 5 номер дээр сууж байгаа залуу 1 рүү шилжээд суучих. Санхүүгийн зохицуулах хорооны дарга Баярсайхан, Зам, тээврийн хөгжлийн яамны Төрийн нарийн бичгийн дарга Батболд, Ганболдын Гантулга Зам, тээврийн хөгжлийн яамны Тээвэр зохион байгуулалтын хэлтсийн дарга, Булганхүү, Булганхүү гэж хүн байна уу. Солонго Монголын даатгалын зуучлагчдын холбооны ерөнхийлөгч, тэр 1 дээр сууж байгаа залуу хэн юм. Батжаргал уу, даатгалын холбооны гүйцэтгэх захирал. Дунд суухгүй ээ даргаа.

Хууль санаачлагчийн илтгэл болон төслийн үзэл баримтлалтай холбогдуулан асуулт асуух Их Хурлын гишүүд нэрсээ өгөхийг хүсье. Д.Бат-Эрдэнэ гишүүнээр тасаллаа. Би асуулт асууна, хамгийн сүүлд нь асууя. Ганхуяг гишүүн асуултаа асууя.

**Х.Ганхуяг:** Хуулийн нэмэлт, өөрчлөлтийн зорилгыг бас нэг их сайн ойлгосонгүй. Яг ослын тоог бууруулах гээд байгаа юм уу, эсвэл хувийн хэвшлийн компаниуд ашигтай ажиллахаар эсвэл ашигтай ажиллаж болохгүй гэж үзээд байгаа юм уу. Ер нь сайн явж байгаа юмыг заавал ингэж бусниулах хэрэг байна уу гэж бодогдоод байх юм. Энэ чинь 3,4 компани хувьцаа гаргаад хөрөнгийн бирж дээр бүртгэсэн байгаа шүү дээ. Цаана нь 3,4 мянган хувьцаа эзэмшигчийн асуудал хүртэл байгаа шүү дээ. Тийм учраас санхүүгийн зохицуулах хороо, Хөрөнгийн бирж дээр бүртгэгдээд явж байдаг. Бид нар Хөрөнгийн биржид итгэх итгэлийг нь нэмэгдүүлэх гээд хувьцаанд хөрөнгө оруулах нэмэгдүүлэх гээд бодлого бариад явж байдаг. Хууль гарах юм бол хувьцаат компаниуд чинь цаашид оршин тогтнох юм уу, үгүй юм уу ойлгомжгүй л болох юм биш үү л гэж харагдаад байх юм. Энэ жилийн хувьд бол ашигтай ажиллаж байгаа маш цөөхөн компани байдаг. Даатгалын компаниуд ашигтай л гарсан юм байлгүй дээ. Энэ зохицуулалтаар ослын тоо буурна гэдэгт бол эргэлзэж л байна. Ослын тоо буурах шалтгаан гэдэг чинь стандартын бус тээврийн хэрэгсэлтэй илүү холбоотой гэж бодох юм. Яаж ослын тоо буурна гэж үзээд байгаа юм. Ер нь цаашдаа хувийн хэвшлийн хийгээд явж байгаа юмнуудад төрийн өмч рүү эсвэл төрийн хэвшил рүү шилжүүлээд байх энэ ажиллагаа цаашдаа явагдах юм уу гэдгийг ерөөсөө сайн ойлгохгүй байна. Бид нар 2 сарын өмнө, сарын өмнө манай төрийн 3 өндөрлөг хувийн хэвшилтэй уулзаад бүр эсрэгээрээ л юм ярьсан шүү дээ. Дэмжье, яаж дэмжүүлмээр байна гээд. Тэгээд өнөөдөр болохоор хууль нь эсрэг л юм орж ирээд байх юм. Энэ дээр дорвитой тайлбар авмаар байна.

**Ж.Ганбаатар:** Аюурсайхан гишүүн хариулъя.

**Т.Аюурсайхан:** Нэгдүгээрт энэ хуулийн зорилго бол маш тодорхой байгаа. Та уншаад ойлгож байгаа байх. Би бас танилцуулга дээрээ хариулсан байгаа.

Нэгдүгээрт. Жолооч нарт хохирлыг бодитоор үнэлдэг болно. Одоо тийм биш байгаа. Ослын тохиолдол гарах юм бол хохирлыг бүрэн гүйцэд олгодог болно. Одоо тийм биш байгаа. Даатгалын зарим компани дээр 28 нөхцөл шаардлагыг хангах юм бол нөхөн төлбөрөө авч байгаа. Авахдаа хагас дутуу, чирэгдэлтэй авч байгаа. Давхар цагдаа ирж, торгодог учраас ихэвчлэн авдаггүй. Энэ нөхцөл байдлыг арилгана.

Хоёрдугаарт. Энэ зам тээврийн бодлогыг хэрэгжүүлэхэд энэ жолоочийн хариуцлагын албан журмын даатгал уялдаж байх ёстой юм. Энэ бол албан журмын даатгал. Төр албадлагын аргаар жолооч иргэдээс мөнгө авч байгаа бол заавал жолооч иргэдийн эрх ашгийг хамгаалсан бодлогын арга хэмжээнд чиглүүлэгдэж байх ёстой.

Нэг.Зам тээврийн хөдөлгөөний аюулгүй байдлыг хангах.

Хоёр.Зам тээврийн ослыг бууруулах.

Гурав.Жолооч иргэдийг соён гэгээрүүлэх.

Замын хөдөлгөөний аюулгүй байдлыг хангах энэ үйл ажиллагаа хангалтгүй байгаа. Ослын нөхцөл шалтгаанууд бол тодорхой. Юунаас болж осол гардаг вэ. Осол ихэвчлэн гардаг хар цэгүүд тодорхой. Энийг яаж бууруулах вэ гэдэг дээр энэ асуудлуудыг чиглүүлнэ. Даатгалын компаниуд зүгээр явж байгаа юм руу дайрах шаардлага байна уу гэж. Албан журмын даатгал. Энэ бол төр албадлагын аргаар авч байгаа мөнгө. Энэ бол жолооч иргэдийн төлсөн мөнгө байгаа юм. Хэрвээ даатгалын компаниуд олон арван төрлийн даатгалын үйл ажиллагаа явуулж байгаа. Олон жил явуулж байна. Энэ олон арван төрлийн даатгалын үйлчилгээнээс хэрвээ жолоочийн хариуцлагын албан журмын даатгалыг ашгийн бус этгээд хариуцъя гэх юм бол даатгалын компаниуд дампуурах гээд хүнд байдалд орох гээд байна гэдгийг сонсохоор эргэлзээ төрж байгаа юм. Даатгалын салбар чинь ийм эрүүл бус болсон юм уу. Ийм хөгжих чадваргүй бусад бүтээгдэхүүн нь хөгжих чадваргүй болсон юм уу. Төрийн оролцооноос ийм хамааралтай болсон юм уу. Төр заавал ашгийг авч халаасанд нь хэн нэгэнд хийж өгнө гэдэг төрийн дэмжлэг биш шүү дээ. Төрийн өндөрлөгүүд аж ахуй эрхлэгчдийг бизнесийн салбарыг дэмжинэ гэсэн. Гэхдээ бодлогоор дэмжинэ гэсэн шүү. Төрийн бодлогын дэмжлэг гэдэг бол хүчээр хэн нэгний халааснаас мөнгө авч ашиг болгож өгөхийг хэлдэггүй юм. Төрийн дэмжлэг гэж юуг хэлдэг вэ гэвэл бодлогын дэмжлэгийг хэлдэг юм. Нийтлэг байдлаар. Энэ дэмжлэг бол үйл ажиллагаа эрхлэх нөхцөл байдлыг нь бүрдүүлэх, шударга бус өрсөлдөөнөөс хамгаалах, татварын бодлогоор, бусад бодлогоор дэмждэг юм. Тийм учраас төрийн оролцоо хоёрдугаарт байхгүй. Энэ бол ашиг сонирхлын нөхцөл байдалтайгаар их олон жил явсан байгаа. Жолоочийн хариуцлагын даатгалын. Тэгээд цаана нь бол сая гаруй жолооч даатгалын мөнгөө төлж байдаг. Ийм нөхцөл байдлыг бол засаж, залруулж зөв зүйтэй байдалд нь оруулахаар зорьсон байгаа. Даатгалын салбарын хөгжилд ч гэсэн хэрэгтэй. Даатгалын салбар яаж вэ гэхээр бүтээгдэхүүнээрээ өрсөлдөнө. Даатгуулагч иргэдийн итгэлийг олно. Даатгуулагч нарын хүрээллийг нэмнэ, шинэ бүтээгдэхүүн гаргана, зөв зүйтэй үйлчилнэ түүгээрээ өрсөлдөнө. Түүнээс биш хэсэг улс төрчидтэй нийлээд иргэдийн мөнгийг албан журмаар хурааж ашиг олохыг бизнесийн зөв зарчмын үйл ажиллагаа гэж хэлэх боломжгүй.

**Ж.Ганбаатар:** Ганхуяг гишүүн 1 минут тодруулъя.

**Х.Ганхуяг:** Ашгийн бус даатгалын үйл ажиллагаа явуулдаг байгууллагууд бий л дээ Монголд. Тухайлбал нийгмийн даатгал ч гэдэг юм уу, Эрүүл мэндийн даатгал ч гэдэг юм уу. Тэгээд яг сайн олигтой үйл ажиллагаа явуулж байгаа гэдэгт бол эргэлздэг. Нийгмийн даатгалын байж байгаа байдлыг та өөрөө ч мэдэж байгаа байх. Хэзээ унах вэ л гэдэг бид нар хараад сууж байгаа шүү дээ. Яаж санг нь арвижуулах вэ гээд л хараад сууж байгаа. Тэгэхээр энэ чинь яг тэрний араас орчих юм биш үү л гэж харагдаад байна. Бид нар гэхдээ нэг тийшээ тухайлбал хувийн хэвшлээ дэмжинэ л гэсэн. Гадаад хөрөнгө оруулалт татахыг дэмжинэ гэсэн. Яг бодит байдал дээр бид нар дандаа эсрэгээрээ л явж байна. Энэ чинь бодлогын өөрчлөлт шүү дээ. Өмнөх хууль эрх зүйн орчинд нь аж ахуйн нэгжүүд бизнесийн үйл ажиллагаа явуулж байгааг зогсоох гэж байгаа шүү дээ. Энэ дээр та өөрөөр л яриад байна л даа.

**Ж.Ганбаатар:** Аюурсайхан гишүүн тодруулгад хариулъя. 1 минут.

**Т.Аюурсайхан:** Бид нар энд асуудлыг бодитоор л ярьж байгаа. Бодит байдал ямар байна. Хуулийн төслийг яаж боловсруулсан, юу тусгагдсан бэ гэдгийг л ярьж байгаа. Энд бол ямар нэгэн этгээд, жолооч иргэдийн эрх ашиг байгаа боловч ямар нэгэн этгээдийн эрх ашиг байхгүй. Нийгмийн даатгал, Эрүүл мэндийн даатгал муу явж байгаа учраас төр энийг аваад муу хийнэ гэдэг ийм яриаг зохион байгуулалттай явуулж байгаа. Би хариулах ёстой гэж бодож байгаа.

Нэгдүгээрт, Төр авахгүй гэдгийг би сая хэллээ.

Хоёрдугаарт, Нийгмийн даатгал, эрүүл мэндийн даатгал 2 бол зарчмын хувьд жолоочийн хариуцлагын албан журмын даатгалаас огт өөр асуудал. Энийг мэдэх хэрэгтэй. Нийгмийн даатгал жишээлбэл, төлж байгаа хүмүүсээсээ даатгал хүртэж байгаа, тэтгэвэр, тэтгэмж авч байгаа хүмүүсийн авч байгаа мөнгө нь илүү гарах гээд байдаг. Тэтгэвэр нэмэгдүүлэх шаардлагатай болдог. Хүрээлэл нь тэлээд байдаг. Тийм учраас энэ дээр төр тодорхой зохицуулалт хийж, төсвийн бодлогоор, төрийн бодлогоор энд нийгмийн даатгал том, эрүүл мэндийн даатгалыг авч явж байгаа юм.

**Ж.Ганбаатар:** Болорчулуун гишүүн асуултаа асууя.

**Х.Болорчулуун:** Жолоочийн хариуцлагын даатгал 2011 онд анх батлагдсан. Тэрнээс хойш даатгалын 10 гаруй компани жолоочийн хариуцлагыг даатгаж байна. Мэдээж энэ дээр гэрээнийхээ дагуу сайн даатгал төлөөд, хохирлыг барагдуулаад явдаг компани байхад бас унждаг даатгалын компаниуд бий л дээ. Гэхдээ энэ хуульд бас нэг ашгийн бус байгууллага гэдэг бүтэц бий болж байгаа юм харагдаж байна. Энэ нь бол төр хэдийн оролцоогүй ч гэсэн ашгийн бус байгууллага гэсэн даатгалын компани үндсэндээ бий болох нь байна шүү дээ. Ер нь зах зээлийн нийгэмд бол ашгийн бус аж ахуйн байгууллага, компани гэж бараг байхгүй л дээ, ховор. Төрийнх л биш бол. Тэгэхээр цаагуураа энэ бол бас төртэй холбогдсон мэт л хүчээр байгуулсан бүтэц харагдах гээд байна. Тэгэхээр энэ даатгалын компаниуд чинь үйл ажиллагаагаа явуулж чадахгүйд хүрэх магадлал бий болчих вий гэсэн болгоомжлол төрж байна. Энэ тал дээр хариулж өгөөч ээ.

**Ж.Ганбаатар:** Хууль санаачлагч гишүүний асуултад хариулъя. Аюурсайхан гишүүн.

**Т.Аюурсайхан:** Монгол Улсад үйл ажиллагаа явуулж байгаа албан журмын даатгалыг жолоочийн хариуцлагын даатгалаас бусад даатгалуудыг ашгийн бус хуулийн этгээд хариуцаж байгаа. Нийгмийн даатгал, Эрүүл мэндийн даатгал, Хадгаламжийн даатгал гээд. Гагцхүү жолоочийн хариуцлагын даатгалыг хэн эрхлэхийг заагаагүй хуульд үлдээснээр аж ахуй эрхлэгчийн тусгай зөвшөөрлийн хуулийн 15.3.2-т арилжааны даатгалын тусгай зөвшөөрлийг Санхүүгийн зохицуулах хороо олгох ёстой байтал энэ албан журмын жолоочийн хариуцлагын даатгалыг олгоод явсан байгаа. Үүнээс болоод хуулийн үндсэн зорилго хэрэгжихэд хүндрэлтэй болсон байгаа. Төрийн оролцоогүй ашгийн бус байгууллагыг бид тодорхойлохдоо нийтийн эрх зүйн хуулийн этгээд байна гэж заасан байгаа. Энэ бол Захиргааны ерөнхий хуулиар зохицуулсан этгээд байгаа. Өөрөөр хэлбэл захиргааны үйл ажиллагааг гэрээний үндсэн дээр байгуулж байгаа этгээд байгаа. Нийгмийн даатгал, Эрүүл мэндийн даатгал бол зарчмын хувьд өөр. Жолоочийн хариуцлагын даатгал бол зарчмын хувьд өөр асуудал. Даатгал төлсөн хүмүүс өөрсдөө нөхөн төлбөрөө авдаг ийм зохицуулалттай.

Хадгаламжийн даатгалын корпорац гээд байгаа. Үүнийг ашгийн бус хуулийн этгээд эрхэлж байгаа. Хадгаламжийн даатгалын корпорац. Бодлого нь мэдээж төрөөс явж байгаа. Сангийн яамнаас мөн Монгол банкнаас бодлого явж байгаа шүү дээ. Тийм учраас албан журмын даатгалыг төр албадлагын арга хэрэглэж иргэдээс авч байгаа учраас энэ дээр төрийн бодлого цаанаа явж байгаа гэдгийг хэлье. Гүйцээгээд хариулахад энэ даатгалын компаниуд үйл ажиллагаагаа явуулах боломжгүй болох юм биш үү гэж. Олон арван төрлийн даатгалын үйл ажиллагаа явуулж байгаа шүү дээ. Жолоочийн хариуцлагын даатгалаас өмнө ч гэсэн явуулж байсан. Гагцхүү жолоочийн хариуцлагын даатгалаас өмнө даатгалын компаниуд бүтээгдэхүүнээрээ өрсөлддөг, шинэ бүтээгдэхүүн гаргадаг, аль болох даатгуулагч иргэдийн төлөө ажилладаг, үйл ажиллагаагаа сурталчилж даатгуулагчдын хүрээг нэмэгдүүлэхийн төлөө ажилладаг байсан бол 2011 оноос албан журмын даатгалыг эрхэлдэг болсноор бэлэн орлого төрөөс авснаар өрсөлдөх сэдэл байхгүй болгоод зах зээлийн зарчмаар ажиллах даатгалын компаниудыг амьдрах чадваргүй байдал руу оруулж байна шүү дээ. Нэг хэсэг бүлэг хүмүүс хэлж байгаа. Жолоочийн хариуцлагын даатгалыг авчих юм бол даатгалын компаниуд дампуурна шүү дээ, даатгалын компаниудыг самрах гээд байна шүү дээ ингэснээр гээд. Цаанаа маш олон төрлийн арилжааны даатгалыг эрхэлж байгаа шүү дээ. Тэд нар нь явахаа больчихсон юм уу. Үндсэндээ гол хөгжиж байх ёстой юм чинь даатгалын компаниудынх бол сайн дурын арилжааны даатгал шүү дээ. Тэгэхээр энэ үйл ажиллагаанд харин төр оролцоод байгаа байхгүй юу. Төр оролцож хүчээр бэлэн орлого өгснөөр энэ тогтолцоог даатгалын салбарын тогтолцоог даатгуулагчдын эрх ашгийн төлөө биш ашгийн төлөө байдлаар явуулах ийм гажуудлыг бий болгоод байгаа юм. Тийм учраас Монгол Улсад үйлчилж байгаа бусад албан журмын даатгалын зарчмын дагуу үүнийг төрийн оролцоогүй ашгийн бус байгууллага хариуцна. Ашгийн бус байгууллагын мэдээж удирдах байгууллагад нь бодлого гаргаж байгаа төрийн байгууллагуудын төлөөлөл, төрийн бусийн төлөөлөл, жолооч иргэдийн төлөөлөл орно. Үүн дээр шаардлагатай бол төлөөллийг нэмж, хяналт үйл ажиллагааг сайжруулах чиглэлээр хуулийг сайжруулж ажиллах боломжтой гэж ойлгож байгаа.

**Ж.Ганбаатар:** Доржханд гишүүн асуулт асууя.

**Т.Доржханд:** Тэгэхээр яг энэ салбарт ажиллаж байсан хүний хувьд дээрээс нь Сангийн яаманд яг даатгалын салбарыг Санхүүгийн газар нь хариуцдаг юм. Санхүүгийн газрыг нь удирдаж байсан хүний хувьд хэлэхгүй бол болохгүй нь ээ.

Аюурсайхан гишүүн ээ. Танаас 2, 3 юм тодорхой асуумаар байна.

Нэгдүгээрт, Та яг хэний эрх ашгийг хамгаалах гээд байн вэ. Та яг энэ хуулийнхаа үзэл санааг ойлгож байна уу. Та болохоор осол, аваар гаргасан жолоочийн эрх, ашиг яриад байгаа байхгүй юу. Гэтэл энэ хуулийн чинь үндсэн философи, тогтолцоо нь болохоор осол аваар бага гаргахын тулд бусад иргэдээ хамгаалж байгаа. Гэтэл та осол гаргаад байна. Тэр мөнгийг өгөх ёстой гэсэн байдлаар хандаад байгаа нь өөрөө энэ даатгалынхаа философийг ойлгосон уу гэдэг нэгдүгээр асуудал байгаа юм.

Хоёрдугаарт, яагаад даатгал үүссэн юм бэ гэдгийг ойлгооч ээ. Юу вэ гэхээр 1666 онд үүссэн шүү дээ. Англид модон байшингууд бүгдээрээ шатаад тэгээд энийг болохгүй юм байна. Хоорондоо ойрхон байшингууд байх юм бол шатаад нийтээрээ хохирох юм байна. Тийм болохоор энийг хуулиар бүгдээрээ зайлшгүй даатгалд хамрагд гэдэг хууль гарч байж энэ даатгал чинь үүссэн шүү дээ. Өнөөдөр би танаас дахиад асууя. Дэлхий дээр авто машины даатгалыг албан журмаар төр нь хийдэг ямар улс байгаа юм. Нэрлдээд өгөөч. Дэлхий дээр 10 төрлийн ийм даатгал байгаа. Нэг даатгалыг л улс хийдэг. Засгийн газар. Тэр нь тохиолдол бага гардаг, нийтээрээ хохирдог тийм л даатгалыг. Өнөөдөр дэлхийн түүхэнд энэ даатгал бол ганцхан газар хөдлөлтийн даатгал. Өнөөдөр та газар хөдлөлтийн даатгалыг оруулж ирсэн бол дэмжих байлаа. Гэтэл 40, 50 мянган тохиолдол гардаг жижиглэнгийн олон давтамжтай цэвэр даатгалын суурь жижиглэнгийн даатгалыг төр хийнэ гээд сууж байгаа чинь даатгалынхаа философийг ойлгооч ээ. Та өөрөө эдийн засгийн доктор хүн гэж байгаа. Тэгвэл философийг нь ойлгооч ээ. Энэ дээр тодорхой хариулж өгөөрэй. Та хэний эрх, ашгийг хамгаалах гээд байгаа юм. Хоёрдугаарт ийм даатгал дэлхий дээр байна уу.

Санхүүгийн зохицуулах хорооноос асуумаар байгаа юм. Та бүхэн энэ даатгалын салбарыг хариуцаж байгаа. Хөрөнгийн зах зээлийг хариуцаж байгаа. Бид нар олон жил эдийн засагчид ярьсан. Сая хүртэл ярьж байгаад л ирлээ. Яаж банкны 90 хувийн монополиос яаж задалж, даатгалын зах зээлийг тэлэх вэ гээд. Өнөөдөр нийт зах зээлийн ердөө 1.8 хувь байгаа байхгүй юу чааваас. Гэтэл Монгол Улсад үйл ажиллагаа явуулдаг машин угаалгын газрын зах зээл чинь 500 тэрбум төгрөг тооцоогоор. Гэтэл энэ чинь 300 тэрбум хүрэхгүй жижигхэн зах зээл. Энэ зах зээлээ хумих нь зөв юм уу.

Даатгалын төлөөлөгчид орж ирсэн байх ёстой. Компанийнхаа төлөөллөөс. Үнэхээр 2 төгрөг тутмын 1 төгрөгийг нь хохирлын нөхөн төлбөр гэж өгөөд нэг төгрөгийг нь даатгалын компаниуд ашиг хийгээд байгаа юм уу. Зардал гэж байдаг юм уу. Энэ салбарт ажиллаж байгаа 4, 5 мянган хүмүүс юугаар цалинждаг юм. Яг энэ зардлын задаргаагаа тодорхой хэлмээр байна.

Гуравдугаарт, би Сангийн сайдаас асуумаар байна. 2022 оны төсөв орж ирэхдээ үр ашиггүй төрийн үйлчилгээг бизнес рүү өгнө гэж орж ирсэн. Гэтэл энэ чинь ямар ч үр ашиггүй, ийм бизнесээр хийгдэж байгаа ажлыг төр авна гэсэн юм орж ирж байна шүү дээ. Төр биш ээ, энэ чинь олон нийтийн байгууллага гэсэн хуулийн халхавчтай. Тэгвэл тэр олон нийтийн байгууллагаас нь асууя. Албан журмын даатгагчдын холбоо гээд. Хэн дарга нь юм өнөөдөр.

Хэчнээн даатгалын тохиолдлыг нөхөн төлбөр хийсэн юм. Надад байгаа мэдээллээр даатгалын компани 40 мянган нөхөн төлбөр хийсэн бол 3 нөхөн төлбөр хийсэн. Жилдээ 10 тэрбум төгрөг зарцуулдаг, сан үүсгэдэг гээд. 10 тэрбум төгрөгийн сан нь багадаад жилд 30 тэрбумыг үүсгээд түүнийгээ банкуудад хувиарлаад цаашаа Хадгаламжийн даатгалын корпорацын мөнгө иддэг муухай системийг хийнэ гээд явж байна шүү дээ. Тэгээд энийгээ болиоч ээ. Энэ чинь маш том захиалгатай байна гэж харж байна. Магадгүй хэдэн даатгалын компанийг лобидоод байна гэж та яриад байх шиг байна. Үгүй байна. Цаад талд нь асар богино хугацаанд түрүүчийн 7 хоногт өргөн бариад өнөөдөр хэлэлцүүлнэ гэдэг чинь асар том лобби байна.

**Ж.Ганбаатар:** Нэг минутаа одоо авч болно, Дараа нь авч болно. Хууль санаачлагч гишүүний асуултад хариулъя. Аюурсайхан даргын микрофон өгье. Дараа нь Санхүүгийн зохицуулах хороо бэлдэж байгаарай.

**Т.Аюурсайхан:** Хэний эрх ашгийг хамгаалж байна вэ гэдгийг асууж байна тийм үү. Улсын Их Хурлын гишүүд та бид тангараг өргөсөн. Та бас тангараг өргөсөн шүү. Юу гэж тангараг өргөсөн бэ гэх юм бол. МОНГОЛ УЛСЫН ИХ ХУРЛЫН ГИШҮҮН БИ АРД ТҮМНИЙХЭЭ ЭЛЧИЙН ХУВЬД НИЙТ ИРГЭНИЙ АШИГ СОНИРХЛЫГ ЭРХЭМЛЭН АШИГ СОНИРХЛЫН ЗӨРЧЛӨӨС АНГИД БАЙЖ, ГИШҮҮНИЙ ҮҮРГЭЭ ЧИН ШУДАРГААР БИЕЛҮҮЛЭХЭЭ ТАНГАРАГЛАЯ. гэж тангараг өргөсөн. Нийт иргэнээ. Тийм учраас нийт иргэний ашиг сонирхлын төлөө хуулийг санаачилсан гишүүд ажиллаж байгаа.

Би танд бас сануулга хэлэх ёстой. Нийтийн албанд нийтийн болон хувийн ашиг, сонирхлыг зохицуулах, ашиг сонирхлын зөрчлөөс урьдчилан сэргийлэх тухай хууль дээр маш тодорхой заасан байгаа. Албан тушаалтан албан үүргээ гүйцэтгэхэд ашиг сонирхлын зөрчил үүссэн, үүсэж болзошгүй нөхцөлд албан үүргээ гүйцэтгэхээс татгалзаж, энэ тухай эрх бүхий байгууллага, албан тушаалтанд бичгээр мэдэгдэх үүрэгтэй гэж байгаа юм. Ашиг сонирхлын зөрчил бүхий нөхцөл байдлын талаар мэдэж байгаа бусад этгээд энэ тухай холбогдох байгууллага албан тушаалтанд мэдэгдэнэ гэж байгаа. Би энэ ашиг, сонирхлын зөрчлийг мэдэж байгаа учраас хэлэх ёстой байхгүй юу.

Доржханд гишүүн та бол Монре даатгалын хувийг эзэмшиж байгаа. Хэлэлгүй яах вэ. 88.5 хувийг гэр бүлийнхээ хүний нэр дээр та эзэмшиж байгаа. 88.5 хувийг. Тэгэхээр энэ хэлэлцүүлэгт та бол ашиг сонирхлын зөрчилтэй байхгүй юу. Та тангараг өргөхдөө нийт иргэний эрх ашгийн төлөө ашиг сонирхлын зөрчлөөс ангид ажиллана гэсэн. Нэгдүгээрт.

Хоёрдугаарт, таны Монре даатгал хэдэн төгрөгийн хураамж жолооч иргэдээс хураамж төлөөд хэдийг олгосон талаар би хэлж болно. 2020 онд гэхэд 2.3 тэрбум төгрөгийг хураагаад, 1.5 тэрбумыг жолооч иргэдэд олгосон байна. Тэрний өмнө жил 2.7 тэрбумыг олоод 1.7 тэрбумыг олгосон байна гэх жишээтэй. Тэгэхээр та энд хувийн ашгаа өсгөх буюу хамгаалахын тулд Их Хурлын гишүүнээр үүрэгт ажлаа бүрэн эрхээ хэрэгжүүлж болохгүй. Та хэлэлцүүлэгт оролцож болохгүй. Санал хураалгахад оролцож болохгүй ийм хуультай юм. Хэрвээ ингэх юм бол Үндсэн хуулийн цэц дээр асуудал үүснэ. Тангаргаасаа няцсан. Нэгдүгээрт.

Хоёрдугаарт, Хууль дээдлэх зарчимд, Хууль дээдлэх зарчмыг зөрчсөн. Хууль дээр нийтийн ашиг, сонирхлын зөрчил дээр би танд сануулах үүрэгтэй. Би Байнгын хорооны даргад сануулах үүрэгтэй. Та болохоор хууль биелүүлэх үүрэгтэй байхгүй юу. Асуудал ойлгомжтой биз дээ. Асуудал ойлгомжтой. Би асуусныг чинь хэллээ шүү дээ. Хэний төлөө та ажиллаж байгаа юм. Би тангараг өргөснийхөө дагуу нийтийн эрх ашгийн төлөө хууль санаачилсан гишүүд ажиллаж байгаа. Тийм учраас ийм байдлаар та Улсын Их Хуралд хувийнхаа бизнесийг дэмжих гэж, хувийнхаа ашиг, орлогыг нэмэгдүүлэх гэж орж ирээгүй шүү. Та сонгогч иргэддээ юу гэж амласан. Яаж тэдний төлөө ажиллана гэдгээсээ энд орж ирээд шал өөр юм ярьж байна шүү.

Дараагийн удаа та энэ миний сануулгыг хүлээж авахгүй юм бол би албан ёсоор Үндсэн хуулийн цэц дээр таныг өргөсөн тангарагаасаа няцсан Үндсэн хуулийн хууль дээдлэх зарчмыг зөрчсөн хэргээр асуудал үүсгэнэ. Ойлгомжтой. Энэ жолооч иргэд дотор сайн хуульч нар олдоно. Тэр дээр цэц дээр явах хүмүүс хангалттай зөндөө олдоно гэдэгт итгэлтэй байна. Бусад орнуудын туршлага гэсэн ганцхан улс ч бас биш юм. Парламентын судалгааны хүрээлэн дээр бид нар судалгаа хийлгэсэн байгаа. Хэд хэдэн улсууд дээр төрийн оролцоотой, төрийн хяналттайгаар албан журмын даатгалын үйл ажиллагаа явуулж байгаа гэдгийг хэлье. Минут хүрэхгүй байна. Тодруулах юм бол аль улс гэдгийг хариулъя.

**Ж.Ганбаатар:** Тодруулах уу.За 3 номер. Гишүүний асуултад хариулъя. Баярсайхан дарга. Санхүүгийн зохицуулах хороо. Товч богинохон хариулна шүү. 2 минут өгье. 2 минут.

**Д.Баярсайхан:** Гишүүний асуултад хариулъя. Даатгалын салбарыг бол түрүүн гишүүд бас хэлж байсан. Бодлого нь бол Санхүүгийн төрийн захиргааны төв байгууллага буюу Сангийн яам хариуцдаг. Хяналт зохицуулалтын үйл ажиллагааг нь бол Санхүүгийн зохицуулах хороо хариуцаж ажиллаж байгаа. Ер нь энэ авто тээврийн хэрэгслийн эзэмшигчийн хариуцлагын даатгалын тухай хууль биш даатгалын багц хуулиуд бол Улсын Их Хурлын хэлэлцэх асуудлын жагсаалтад орсон. Санхүүгийн зохицуулах хорооны зүгээс бол даатгалын үзэл баримтлалыг бол хорооны хувьд саналаа Сангийн яаманд хүргүүлэн байгаа. Энэ дотор бол багц хуулиуд учраас дотор энэ жолоочийн даатгалын хууль бол явж байгаа. Бид нарын зүгээс бол энэ дээр сайжруулах, өшөө цаашаа хийх тодорхой ажлуудын саналуудыг хүргүүлсэн байгаа. Ялангуяа сүүлийн үеийн дэвшилтэт технологийг ашиглан даатгалын гэрээ байгуулах, нөхөн төлбөр олгох үйл ажиллагааг хялбаршуулах, даатгалын үйлчилгээг түргэн шуурхай хүргэх, даатгалын хамралт хүртээмжийг сайжруулах гээд тодорхой саналуудыг хүргүүлсэн байгаа.

Хорооны байр суурийн хувьд бол ер нь ол жолоочийн даатгалын хуулийн шинэчилсэн найруулгын төсөлд тусгагдсан байгаа үзэл санаануудыг салбарынхантайгаа, хорооны зохицуулагч байгууллагуудтайгаа сайн сууж ярилцах ёстой гэсэн байр суурьтай байна.

**Ж.Ганбаатар:** Дэмжиж байгаа юу, дэмжихгүй байгаа юу гэдэг нь харагдахгүй байна шүү. Батжаргал. Даатгалын холбооны гүйцэтгэх захирал гэж хүн гараа өргө дөө. 1 номер. 2 минутад хариулна шүү. 2 минут.

**Ж.Батжаргал:** Бүгдээрэнд нь өдрийн мэнд хүргэе. Миний нэр Батжаргал. Монголын даатгалын холбооны гүйцэтгэх захирал. Гишүүний асуултад хариулъя. Жолоочийн хариуцлагын даатгал 2011 оноос хэрэгжиж эхэлсэн, 2011 онд батлагдаад 2012 оноос хэрэгжиж эхэлсэн. Энэ даатгалын салбарт хосолсон харьцаа гэдэг үзүүлэлт байдаг. Нэгдүгээрт.

Хоёрдугаарт, хохирлын харьцаа гэж үзүүлэлт байдаг. Хосолсон харьцаа бол нөхөн төлбөр дээр нэмэх нь үйл ажиллагааны зардал гэж байдаг. Даатгалын хураамж бол өөрөө цэвэр хураамж нэмэх нь нөөц сан, үйл ажиллагааны зардал эцэст ашиг гэж яригддаг ийм 4 бүтэцтэй байдаг. Тэгээд энэ хэвлэлээр яригдаж байгаа асуудал бол зөвхөн нөхөн төлбөрийг нэлээн яригдаад үлдсэнг нь ашиг гээд нэлээн ташаа мэдээлэл явчих шиг боллоо. Энэ хосолсон харьцаагаар өнөөдөр ямар байна вэ гэж. 2019 онд 112 хувьтай байгаа. 2020 онд 91 хувьтай байгаа. Харьцангуй үйл ажиллагааны зардлаа танасан байгаа. Энэ дээр даатгалын компаниуд цахим даатгалын үйл ажиллагаа, нөгөө талдаа нөхөн төлбөр олгох үйл ажиллагаагаа цахимжуулсан байгаа. Бүгдээрээ технологи ашиглаад чатбот, фэйсбүүк мессенжер, аппликейшн, вэбсайтаа ашиглаад хийж байгаа. Ийм байж байгаа. Хохирлын харьцаа 2020 онд 52 хувьтай байна. Бид нар олсон орлогын 52 хувийг хохиролд өгч байгаа. Цаана нь үйл ажиллагааны зардал болон ашигт ажиллагааны асуудал яригдаж байгаа юм. Ийм үзүүлэлттэй байж байна. Би минутаа ашиглаад зарим улс оронд авто тээврийн хэрэгслийн хариуцлагын даатгалын MTPL яаж явдаг юм бэ гэдэг дээр тодруулга өгье гэж бодож байна. Жишээ нь. Оросын Холбооны Улс 2002 онд энэ хууль нь батлагдсан. Оросын авто тээврийн хэрэгсэл даатгагчдын холоо гэдэг байгууллага хэрэгжилт дээр нь зохицуулалт буюу…/минут дуусав/

**Ж.Ганбаатар:** 2 минут өгсөн гэдгийг анхаарч хариулаарай. Доржханд гишүүн 1 минут тодруулъя.

**Т.Доржханд:** Баярлалаа. Би зардлынхаа тооцоог гаргаад өгөөч ээ гэсэн шүү дээ. Тэрийгээ тодорхой хэл л дээ. Яг 2 төгрөгийн 1-ийг аваад байгаа юм уу, үгүй юм уу гэдэг. Тэгэхгүй бол Аюурсайхан гишүүн нийгэмд буруу ойлголт өгөөд байна.

Хоёрдугаарт, Аюурсайхан гишүүн ээ, тэр Монре даатгал гэдэг компани чинь 26 жил үйл ажиллагаа явуулж байгаа 100-аад хүнийг ажлын байраар хангаж байгаа. Надад ямар ч хамаарал байхгүй. Миний байгуулсан компани бол биш. Та тэрийг хуулийн байгууллагад өгөөрэй. Холбогдох шатны шугамаар яваарай. Би ч гэсэн бас явна шүү. Яагаад гэхээр би энэ салбарт 20 жил ажилласан хүн даатгалын салбарын хуулийн төсөл дээр ажиллаж байсан мэргэжилтэн хүний хувьд би байр сууриа илэрхийлж байхад та мушгиад та бол компанийнхаа эрх ашгийг хангаж байна гээд. Тэр компанийнхаа тайланг үзээрэй. Ашиг байхгүй шүү дээ. Ямар ч ашиг байхгүй эндээс. Даатгалын компаниудад ашигтай компани цөөхөн шүү дээ. Хэдэн төрийн тендер авдаг нь л гэхээс биш бор зүрхээрээ явж байгаа нь дандаа ашиг байхгүй шүү дээ. Үзээрэй. Ил тод, нээлттэй яримаар байна яг энэ дээр. Одоо харин би танаас асуумаар байна. Хэний эрх ашиг юм бэ гээд. Та ингээд даатгуулагч.../минут дуусав/

**Ж.Ганбаатар:** Аюурсайхан гишүүн тодруулгад хариулъя. 1 минут.

**Т.Аюурсайхан:** Ашиг сонирхлын хуулиа уншаарай. Ойлгосон уу. Дээр нь өргөсөн тангаргаа эргээд нэг хараарай. Таны гэр бүлийн хүн гэдэг бол нийтийн ашиг сонирхлын хуулиараа хамаарал бүхий этгээд чинь мөн. Нэрийг нь хэлээд бол хэрэггүй шүү дээ. Монре даатгалын 88.5 хувийг эзэмшиж байна. Таны гэр бүлд шууд орлого олж байна. Энэ үйл ажиллагаанаас. Түүнээс хэдэн төгрөгийн зардал, ашигтай юу, алдагдалтай юу хамаагүй. Гагцхүү энэ хувийн бизнесийн эрх ашгийн төлөө энд суугаад бүрэн эрхээ хэрэгжүүлж байгаа бол ашиг сонирхлын том зөрчил үүсэж байгаа байхгүй юу. Би тэрийг танд сануулах үүрэгтэй. Та энэний дагуу идэвхтэй үйл ажиллагаа явуулж байгаа. Би хэний төлөө хууль тогтоогч дээр 20 гишүүн байгаа шүү дээ. Хэний төлөө, хэний эрх ашиг байх юм энэ чинь. Нийтийн эрх ашиг байгаа шүү дээ. 1 сая иргэн байгаа. Төрийн бодлого байгаа. Засгийн газраас хөтөлбөрийг нь баталсан байна. Улсын Их Хурлаас энэ тогтолцоог сайжруулна гээд хууль тогтоомжийг боловсронгуй болгох 2021 он хүртэл боловсронгуй болгох тогтоол нь батлагдсан байна. Үүний дагуу ажлаа хийж байна шүү дээ.

**Ж.Ганбаатар:** Булгантуяа гишүүн асуултаа асууя.

**Х.Булгантуяа:** Албан журмын даатгалын тухай хуульд сайжруулах зүйл бол байгаа байх. Тэр зарим нэг жолоочийн хариуцлагатай холбоотой зүйл, заалтуудыг бол сайжруулах нь зүйтэй байх. Гэхдээ 9 жил яваад 5000 орчим хүн өнөөдөр энд ажиллаад, дээрээс нь нэмээд 4 компани хувьцаат компани болоод гарсан байна. 20 мянга гаруй хувьцаа эзэмшигчтэй юм байна. Нэг салбар явангуут төр энэ дээр нь ингээд орж ирээд социализм байгуулах гээд байгаа юм биш үү. Ер нь явсаар байгаад. Ингэвэл жишээлбэл,банкыг ч гэсэн төр авъя. Төр өөрийнхөө мөнгийг банканд байршуулаад яах юм.Тэндээс бас нэг холбоо байгуулаад төрийн бус, ашгийн бус нийтийн эрх ашгийн гэдэг нэг компани байгуулаад явъя. Санхүүгийн зохицуулах хороо энэ дээр маш тодорхой хариулаач. Энийг та бүхэн дэмжиж байгаа юм уу. Уг нь бол бид нар даатгалын тухай хуулийг өөрчлөөд, өргөн бариач гэж хүсэн хүлээгээд маш удаж байна. Та бүхэн том хуулиа өргөн барихгүй болохоор яаж байна гэхээр хувь гишүүд энэ тэндээс нь мөлжсөн хуулиуд өргөн бариад энэ том том хуулиудыг чинь эвдээд болохгүй байна. Өөрчлөлт, шинэчлэлт хэрэгтэй байгааг та бүхэн мэдэж байгаа шүү дээ.

Хоёрдугаарт, энэ төрийн бус, ашгийн бус нийтийн эрх ашгийн яг одоо Монголд үйл ажиллагаа явуулж байгаа ямар ашигтай, сайн явж байгаа ямар байгууллага байгаа юм бэ? Би ерөөсөө жишээлбэл юуг нь жишээ болгоод хэлчхээр ганц байгууллага мэдэхгүй байна.

Хоёрдугаарт, энэ албан журмын даатгагчдын холбоо гэж угаасаа байгаа юм байна лээ. 2019 онд 5 гаруй тэрбум төргөрийн ашигтай ажилласан гээд сонин дээр юу нь гарсан байх шиг байна лээ. Ингээд дээрээс нэмээд энэ чинь замын даатгалын компаниас мөнгө татдаг, замын санд төвлөрсөн татвар төлөгчдийн мөнгөнөөс жилд 10 хувь авсаар ирсэн. Хүрэлбаатар сайдын үед энийг болиулсан юм. Нийтдээ энд ингээд 27 орчим тэрбум төгрөгийн хөрөнгөтэй болсон. Үүнийгээ зарим нэг банканд нэг хэсгийг байршуулаад алдсан гэсэн мэдээлэл байна. Энэ үнэн үү. Тэр холбооны хүн нь байгаа бол энэ дээр тодруулга өгөөч.

Сангийн яам, Санхүүгийн бодлого барьж байгаа Сангийн яам энэ дээр Засгийн газар дээр хэлэлцүүлэхэд ямар санал өгсөн юм бэ. Энийг асуух гэсэн юм. Дээрээс нь Зам, тээврийн яам үүн дээр ямар санал өгсөн бэ. Мэргэжлийн холбоо дээр Сангийн яам, Зам, тээврийн яам, Хууль зүйн яам гээд дандаа төрийн байгууллагууд байдаг юм байна лээ. Төрийн байгууллагуудын өөдөөс яг хараад хувийн хэвшлийнхэн үзэлцээд нэг ширээн дээр суугаад хэлэлцээ хийгээд явах маш хэцүү байдаг юм. Та нар шийдвэрээ гаргуулж чаддаг уу? Батжаргал тэ, Батжаргалаас асуух гэсэн юм. Та нар өнгөрсөн хугацаанд энэ албан журмын даатгалыг сайжруулахын төлөө ямар ямар санал гаргасан юм. Энэ холбоо дээрээ. Юу юу нь дэмжигдсэн юм. Энэ холбоо байдаг гэдгийг энэ холбооноос ийм ажил хийлээ гэдгийг би лав сонсоогүй. Дураараа биш дүрмээрээ гэдгийг хувийн хэвшил санхүүжилтийг нь гаргаж бараг замын цагдаатай хамтарч хийсэн байх. Тэгвэл та бүхэн энэ хугацаанд иргэд олон нийтийг соён гэгээрүүлэхийн төлөө энэ зам тээврийн ослыг багасгахын төлөө юу хийсэн юм бэ. Тэр талаараа мэдээлэл өгөөч. Ингээд үүнийг төр рүү татаад авчхаар ямар бүтэцтэй төрөл ашгийн бус, төрийн бус, нийтийн эрх ашгийн байгууллага. 330 суманд 9 дүүрэгт 150 хороонд салбартай ийм компани л байгуулагдаж таарах байх л даа. Ийм л хуулийн бүртгэлтэй ийм байгууллага байгуулагдах юм байна. Тэгэхээр ямархуу том бүтэцтэй, ямар байгууллага байгуулах гэж зориод байгаа юм бэ. Энэ дээр холбооных нь хүмүүс мэдээлэл өгөөч.Үлдсэнээр нь 200 хэдэн тэрбум төгрөг цуглуулаад 120 хэдийг нь гаргасан гэхээр үлдсэн нь бүгдээрээ ашиг болно гэж байхгүй шүү дээ. Бид нар тодорхой хэмжээгээр тоо нэмж, хасдаг хүмүүс байж байна. Бодвол мэдээж тэндээс хэн нь ч энд даатгалын компаний эрх ашгийн төлөө дугараад байгаа юм алга. Гэхдээ 30 жил явчихаад буцаад социализм байгуулж арай л болохгүй байх л даа. Тэрийг л яриад байгаа юм. Ийм хэдэн асуулт асуух гэсэн юм.

**Ж.Ганбаатар:** Эхлээд Доржханд гишүүний асуултад дутуу хариулсан байна. 1 номер. 1 минутад хариулна шүү.

**Ж.Батжаргал:** Даатгалын хураамж маань харин цэвэр хураамж, үйл ажиллагааны зардал, ашиг гэж байгаа юм. 102 гэж байгаа нь 52 хувь нь нөхөн төлбөрт гарчаад байна. Бид нар 100 төгрөг олоод 102 төгрөгийн буцаагаад зарлагадаж байна. Нөхөн төлбөр болон үйл ажиллагааны зардалдаа. Энд маш том бүтэц ажиллаж байгаа. Сая хэлж байна. 5000 ажилтан гээд. Эндээс төлөөлөгч нар орсон байгаа дүн. 2400 төлөөлөгч энэ салбарт ажиллаж энэ бүтээгдэхүүнийг олон нийтэд хүргэж энэ хуулийг хэрэгжүүлэх гэж ажиллаж байгаа. Энэ төлөөлөгч болон брокер гээд мэргэжлийн оролцогч нар ажиллаад энэ нь нийт борлуулалтын 77 хувийг хийж байгаа. 77 хувийг. Тэгэхээр энэ дээр нэлээн зардал гарч байгаа. Тийм учраас сүүлийн жилүүдэд цахим даатгал хийе гээд бид нар цахимаар шийдлүүдийг гаргасан, даатгалын компаниуд 2016 оноос хойш ажилласан байж байгаа. Энэ дээр тодорхой ахиц гарч байгаа.

**Ж.Ганбаатар:** Хязгааргүй хариулах боломжгүй. Минутдаа тааруулж хариулна шүү. Аюурсайхан гишүүн, гишүүний асуултад хариулъя.

**Т.Аюурсайхан:**  Баярлалаа. Батжаргал билүү хэн билээ. Хуулиар үнэн зөв мэдээлэл өгөх үүрэгтэй шүү. Худлаа ярьж болохгүй. 121 тэрбумын 50 хувийг биш, 230 тэрбум төгрөгийн 50 хувийг нөхөн төлбөрт олгож байгаа шүү. Нэгдүгээрт.

Хоёрдугаарт. Энд даатгагч компанийнхаа төлөөлөл ирээд даатгагч нарын төлөө олон тэрбумын эрх ашгийг хамгаалсан байр суурь яригдаж байгаа байхгүй юу. Нөгөө талд даатгуулагч иргэд жолооч нарын эрх ашгийг хамгаалдаг нэг ч хүн байхгүй. Тэгэхээр нэгдүгээрт ийм тэгш бус хэлэлцүүлэг болж болохгүй. Хоёрдугаарт дэгийн хуулиараа хуулийн хэлэлцэх эсэхийг шийдээгүй байхад зөвхөн хууль санаачлагчаас асуулт асуудаг, хариулт авдаг дэгтэй юм. Мэргэжлийн байгууллагууд статистик мэдээ өгөх эрх нь мэдээж нээлттэй.

Булгантуяа гишүүний асуултад хариулахдаа ингэж мушгин гуйвуулж болохгүй, банкыг ч төр авъя, социализмыг байгуулъя. Даатгалын компанийн олон арван төрлийн сайн дурын арилжааны үйл ажиллагаанд хууль санаачлагчид халдаагүй шүү дээ. Зөвхөн албан журмын даатгал. Албан журмын албадлагын аргаар иргэдээс мөнгө аваад тэгээд төрийн бодлогоор тэрийг бодлого шингэж үндсэн зорилго нь хохирлыг барагдуулах, жолооч нарын эрх ашгийг хамгаалах ёстой байхгүй юу даа. Төрийн бодлогыг хэрэгжүүлж байх ёстой. Гэтэл зөвхөн энэ дотор албан журмын Монгол Улсад бусад албан журмын даатгалууд ашгийн бус этгээд хариуцаж байна. Ашгийн бус амжилттай явж байгаа ямар байгууллага байгаа юм гэж мушгих шаардлагагүй. Би албан журмын даатгалыг л ярьж байна.

Жишээлбэл, Хадгаламжийн даатгалын корпораци. Энийг ашгийн бус этгээд хариуцаж байгаа. Сангийн яам, Монголбанкбодлогоо шингээж байгаа. Хэрвээ энийг ашгийн төлөө компаниудад өгвөл яах вэ. Хадгаламжийн 30 хүртэл сая төгрөгийг газар дээр нь шууд олгож байгаа шүү дээ. Хэрвээ банканд асуудал үүсэх юм бол. Эрдслээс хамгаалж байна шүү дээ өөрөөр хэлбэл. Ашгийн бус этгээд. Тэр мөнгө нь байхгүй бол яах вэ. Тийм учраас энэ албан журмын даатгал дээр ашгийн бус этгээд Монгол Улсад бусад талаар бол зохицуулдаг юм.

Хоёрдугаарт, Албан журмын даатгалын холбоо гэж байгаа. Энэ холбооны тодорхойгүй байдал, эрх үүргийн асуудлууд байгаа. Тийм учраас хууль санаачлагчид энэ хуулийн өөрчлөлтөөрөө холбооны үүрэг оролцоог хассан байгаа. Энэ бол заавал мөнгө хураах, төвлөрүүлэх ийм шаардлагагүй юм байна лээ.

Энэ холбооноос төвлөрүүлсэн тодорхой мөнгө байгаа. 4, 5 төрлийн санхүүжилт босгодог. Энэ санхүүжилтээс хадгаламжид 24.5 тэрбум төгрөг бэлнээр байж байна. Үүнийг 13.1 нь бол мөнгөн хөрөнгөөр байгаа. Үүний зэрэгцээгээр 11.5 нь үйл ажиллагааны орлого. Өөрөөр хэлбэл хүүгийн орлого байгаа байхгүй юу. Энэ бол байдгаараа байгаа. Ашгийн компани байсан бол энэ чинь байхгүй шүү дээ. Энийг цаашдаа яах вэ гэхээр Даатгалын сан, Хариуцлагын сан, Баталгаат санд шилжүүлж авах ийм хуулийн төсөл санаачилж байгаа байхгүй юу. Тийм учраас цаашдаа энэ даатгалын холбоо гэдэг юм байхгүй. Эд нар мөнгө идэж уугаад үрсэн юмыг нь бид нар хянасан. Тийм юм байхгүй.

Цаашаагаа Засгийн газраас санал авсан. Сангийн яам, Зам, тээврийн яам, Хууль зүй, дотоод хэргийн яам, Засгийн газраас бол техникийн саналууд өгсөн. Хуулийн нэр томьёо, бусад хуультай нийцлийн талаар. Хууль санаачлагчид Засгийн газрын саналыг хүлээж авч хуулийн төсөл дээр ажиллаж өргөн мэдүүлсэн байгаа гэдгийг хэлье.

**Ж.Ганбаатар:** Өнөөдрийн хуулийн харилцаанд оролцож байгаа хүмүүсээс хууль болохгүй байгаа зүйл юу байна. Нэмэлт, өөрчлөлт оруулах юу байна гэдгийг асуух гишүүдийн бүрэн эрх. Аюурсайхан дарга энийг анхаараарай. Одоо Санхүүгийн зохицуулах хороо гишүүний асуултад хариулъя. 3 номер.

**Д.Баярсайхан:** Гишүүний асуултад хариулъя. Хэдэн статистик хэлье гэж бодож байна. Яг 2021 оны 3 дугаар улирлын байдлаар даатгалын хураамжийн төвлөрүүлэлт 3 сувгаар орж ирж байгаа. Даатгалын компаниуд өөрсдөө, даатгалын зуучлагчид мөн даатгалын төлөөлөгчид гээд. Нийт бол 28.8 тэрбум төгрөг энэ жолоочийн хариуцлагын даатгалд хамрагдах хэлбэрээр хураамжийн орлого болоод орж ирсэн байна. Хүлээгдэж байгаа дүнгээр шүү. Урьдчилсан тооцоогоор бол жолоочийн хариуцлагын албан журмын даатгалын нөхөн төлбөрт бол 11.8 тэрбум төгрөгийн зардал гарах юм байна гэж бодож байгаа статистик гарсан байгаа юм байна. Дээрээс нь бусад зардлууд гэдгийг бас хэлье гэж бодож байна. Даатгалын зуучлагч, төлөөлөгчийн шимтгэлд 4.3 тэрбум төгрөг гарахаар байна. Урьдчилсан тооцоогоор. Жолоочийн даатгалын санд буюу албан журмын даатгагчдын холбооны сан дээр 0.5 тэрбум 534 сая төгрөг төвлөрүүлж байгаа юм байна. Бусад зардлууд удирдлагын байдаг юм уу, бусад зардлуудад 6.1 тэрбум төгрөг. Энийгээ гэхдээ шууд бол жолоочийн хариуцлагын даатгалтай холбож гарсан зардал гэж хэлж чадахгүй. Тухайн компанийн үйл ажиллагааны бүхий л даатгалын бүтээгдэхүүнд зориулсан удирдлагын болон бусад зардлууд гарч байгаа. Зах зээлд ямар байр суурь эзэлж байна вэ гээд харах юм бол жолоочийн хариуцлагын даатгалын хураамжийн орлого бол нийт салбарын 15.4 хувийг эзэлдэг юм байна. Энэ нөхөн төлбөрийн бол 26.9 хувийг эзэлдэг. Гэрээний тооны бараг 50-иас дээш хувь буюу 57.1 хувь нь жолоочийн хариуцлагын албан журмын даатгалын гэрээний тоо эзэлдэг юм байна. Статистик хэлэхэд бол ийм байна. Бид нарын зүгээс бол жолоочийн даатгалын тухай хуулийн шинэчилсэн найруулга хэлбэрээр биш, нэмэлт, өөрчлөлт хэлбэрээр хорооноос хуулийн төслийг бэлдчихсэн байгаа. Бусад багц, түрүүн хэлсэн багц хуулиудын даатгалын багц хуулиудын хамтаар саналаа Сангийн яаманд хүргүүлсэн байгаа. Хорооны байр суурь гэж хэлэхэд бол нийт оролцогчдыг оруулаад хууль дээрээ суугаад ярилцах нь зөв зүйтэй байх гэсэн бодолтой байна.

**Ж.Ганбаатар:** Булгантуяа гишүүн 1 минут тодруулъя.

**Х.Булгантуяа:** Уг нь сая хэдэн жилийн өмнө НҮБ-ийн онцгой байдлын том хурал Монголд болсон юм. Тэр дээр тухайн үед Сангийн яамнаас оролцож байсан. Монгол Улсын даатгалын салбар ерөөсөө сайн хөгжөөгүй байна. Албан журмын даатгалаар ямар ч байсан машинтай хэдэн хүмүүс даатгуулж байгаа юм байна. Уул уурхай энээ тэрээтэй холбоотойгоор хэдэн том компаниуд банканд барьцаанд тавьж байгаа зарим нэг үл хөдлөх эд нарыг барьцаалж байгаа юм байна лээ. Тэрнээс биш Монголчууд иргэд бид нарын хувьд амь насаа даатгадаг, хөрөнгөө даатгадаг ийм тогтолцоо дэлхий даяар байдаг энэ тогтолцоо одоо хүртэл бий болоогүй. Үнэнийг хэлэхэд өмч хөрөнгүүдээ өнөөдөр энэ даатгалын тогтолцоо болоогүй учраас мэргэжлийн хөрөнгө оруулагч болж энэ салбар одоо хүртэл хөгжөөгүй тийм ээ Баярсайхан даргаа. Даатгалын салбаруудаас өнөөдөр яг institutional investor болоод санхүүгийн зах зээлд оролцож байгаа тийм салбар байн уу. нэгдүгээрт.

Хоёрдугаарт. Тэгвэл хэрвээ үүнийг хувийн хэвшилд өгмөөргүй байгаа бол… /минут дуусав/

**Ж.Ганбаатар:** Болохгүй байна. Танд давуу эрх өгч болохгүй байна. Аюурсайхан гишүүн 1 минутад багтааж хариулъя. Мэдээж энэ хуулийн төслийг бас төгс төгөлдөр гэж хэлэхгүй шүү дээ. Юуны төлөө ажлын хэсэг байгуулагддаг билээ. Олон талт мэргэжлийн хүмүүсийг оролцуулдаг билээ. Тэгэхээр энэ Санхүүгийн зохицуулах хорооны байр суурь зөв л дөө. Олон талд хүмүүсийг оролцуулж байгаад хуулийн төсөл дээрээ ажиллах хэрэгтэй гээд. Энэ чинь ажлын хэсэг байгуулагдаад явж болно. Булгантуяа гишүүний гаргасан саналаар сонголтоо яаж явах уу гэдгийг ярьж байж болно. Тийм учраас энийг бол хуулийг сайжруулах ажлын цаашдаа явах ётой гэж бодож байгаа. Сая Санхүүгийн зохицуулах хорооноос маш тодорхой тоо баримт хэллээ. Нийтдээ 2021 оны 3 дугаар улирал гэхээр 28. 8 тэрбум төгрөгийн орлого олоод 16.5 тэрбум төгрөгийн шууд хамааралтай зардал гарсан байна. Үүний зэрэгцээгээр 6.1 тэрбум аж ахуйн нэгжүүдийн зардал нь зөвхөн жолоочийн хариуцлагын даатгалтай холбоотойгоос гадна компанийн нийт үйл ажиллагаатай холбоотой ийм зардал байна гээд маш тодорхой тоо баримт хэллээ шүү дээ. Тэгэхээр ашиг гардаггүй гэдэг юм чинь үгүйсгэгдэж байна шүү дээ.

**Ж.Ганбаатар:** Хүрэлбаатар дарга. Хүрэлбаатар гишүүн асуулт асууя.

**Ч.Хүрэлбаатар:** Би 2 зүйл л ярих гэсэн юм. Эхнийх нь сүүлийн үеийн хандлагын тухай. Сүүлийн үед юу ажиглагдаж байна вэ гэвэл ер нь төр данхайх тал руугаа явлаа. Яам нэмж байгуулж байна. Агентлагууд нэмж байгуулж байна. Төсөв тэлж байна. Энэ бол буруу. Ер нь бол буруу. Одоо хувийн компаниуд даатгалын компаниуд ашигтай ажиллаж байгаа учраас төр энд орж ирээд хийж чадахгүй байгаа зүйлүүдийг нь хийнэ гэдэг ийм зүйл яригдаж эхэлж байна. Энэ хандлага бол маш буруу шүү. Яг энэ албан журмын даатгалтай холбоотой хийхдээ энийг хувийн даатгалын компаниудаараа явах ёстой гэж үзэж байгаа юм. Яагаад гэхээр магадгүй энэ даатгалын компаниуд ажил дутуу хийж байж магадгүй. Жолооч нарыг сургах, хуулиа сурталчилах, ухуулах ийм ажлуудыг дутуу хийж байж магадгүй. Тэгвэл заавал тэрийг төр хийх албагүй шүү дээ. Хувийн компаниуд хийг л дээ. Өөрсдөө. Илүү сайн ажиллаж байж энэ даатгалын хэдэн компаниуд жоохон том болж эхлэх байх. 9 жилийн өмнөхтэй харьцуулаад үзэх юм бол энэ даатгалын компаниуд арай гайгүй болж байгаа. 5000 хүн ажилдаг болсон явж байна. Үйл ажиллагаа нь яаж байна. Тэгэхээр албан журмын даатгалын тухай хуульд дутуу зүйлүүд байгаа байх. Аюурсайхан гишүүн ээ дутуу зүйл байгаа байх. Дутуу байгаа учраас үүнийг төр авч хийнэ гээд даахгүй нохой булуу хураана гэдэг л замаар явах гээд байна. Магадгүй энэ даатгалын компаниуд өөрсдөө тэр төрийн өмнөөс хийх дутуу хийгээд байгаа зүйлийг нь гүйцээж хийх чиглэлээ хуульд өөрчлөлт оруулж болно шүү дээ. Тийм учраас би хувийн хэвшлийнхнийг хөл дээрээ босоод ирж байхад нь дээрээс нь намнах биш харин дэмжих, алдаад байгаа зүйлийг нь хэлэх ийм чиглэл рүү явбал зөв болов уу гэж бодож байгаа. Тийм учраас би энэ амаргүй цаг үед үйл ажиллагаагаа явуулж байгаа даатгалын салбарынхан улам сайн ажиллаасай, улам сайн чадалтай, боловсролтой хүмүүсийг авч ажиллуулаасай дээр нь хүрээгээ сайн тэлээсэй. Монголд даатгалын салбар эдийн засагт нэлээд томхон байр суурь эзлээсэй. Гэхдээ ялангуяа хувийн компаниуд энэ байр сууриа нэлээд бэхжүүлж аваасай гэдэг ийм бодолтой байна. Түүнээс биш эд нарын хийж байгаа ажлыг төр авч хийнэ гэх юм бол даахгүй нохой булуу хураана гэдгийн жишгээр явах байх.Тийм учраас одоо бид нар нэгэнт 9 жил ажиллуулаад хувийн хэвшлийнхэн энэ чиглэл рүү нэлээд хөрөнгө, хүч, хүнээ сургах чиглэлээр нэлээд их ажил хийсэн үед нь эд нарын энэ үйл ажиллагааг таслах, үйл ажиллагааг нь сааруулах энэ чиглэлийн зүйлийг бид нар Их Хурал дээр авч хэрэгжүүлж болохгүй гэж бодож байгаа юм. Тийм учраас и хүлээж сууж байгаад хэлж байгаа юм. Ер нь бид нар энэ хувийн хэвшлийнхээ үйл ажиллагааг анхаарч, хувийн хэвшлийнхний бодож байгаа зүйлийг хүчиндэх биш, нэлээд олон талт сууж ярилцаж байж шийдвэр гаргадаг ийм юм руу явахгүй бол болохгүй байна. Цаашдаа бид нарын үр хүүхэд амьдрах энэ нийгэмд бид нар эдийн засгийн зөв харилцаа тогтоосой гэж бодож байгаа юм. Гэхдээ тал талынхаа юуг чөлөөтэй хэн нэгэндээ халдахгүйгээр чөлөөтэй, нээлттэй сайхан ярилцаж байгаад шийдвэрүүдээ гаргаад явах нь зөв болов уу гэдэг зүйлийг хэлэх гэсэн юм. Энийг бол хувийн хэвшил хийх бүрэн боломжтой, дутуу зүйл байвал түүнийг нь хувийн хэвшлээр гүйцээгээд хийлгэчих хууль эрх зүйг нь хангаж өгөх нь зөв болов уу гэж бодож байна. Асуулт асуугаагүй. Өөрийнхөө байр суурийг илэрхийлээд ажилдаа явъя даа.

**Ж.Ганбаатар:** Баярлалаа. Таныг удаан хүлээлгэсэн бол уучлаарай. Манай Байнгын хороо чинь ийм ажил хэрэгч Байнгын хороо шүү. Энийг бас Төсвийн байнгын хороон даргад хэлье. Оюунчимэг гишүүн асуултаа асууя.

**М.Оюунчимэг:** Ерөнхийдөө жолоочийн албан журмын даатгалтай холбоотой энэ зохицуулалт эрх зүйн орчныг боловсронгуй болгох шаардлага байгаа гэдэгтээ бол санал нэг байгаа. Өнөөдөр энд аль алийг нь үгүйсгээд байх биш хэлэлцэх эсэх нь хэрвээ шийдэгдээд ороод ирвэл хувийн хэвшлийнхний байр суурийг ч сонсоод аль болох энэ эрх зүйн хувьд нь зөв зохицуулалт болоод явах зүйлийг л хийх ёстой гэсэн байр суурьтай байгаа. Тийм ч учраас санаачилсан гишүүдийн дотор гарын үсэг зурсан. Энэ юу вэ гэхээр зохицуулах юм бол байгаа. Яагаад гэвэл өнөөдөр жолооч нарт яг тэр мөнгө төлсөн хэмжээгээрээ даатгалаас хохирлоо төлүүлэх тал дээр үнэхээр учир дутагдалтай, хохироод үлддэг зүйл бол маш их байгаа. Бид нартай ч уулзсан. Хувийн хэвшлийн компаниудаа юм уу, албан журмын даатгалын холбооны эрх зүйн зохицуулалтыг тодорхой болгож өгөхгүйгээс болоод шуурхай алба энэ тэр дээр нь алдаатай зүйлүүд бол их байгаад байгаа юм байна лээ шүү дээ. Тийм учраас бид нар хэлэлцүүлгийн явцад ярьж байгаад эд нарынхаа байр суурийг ч гэсэн сонсоод аль болох энэ салбар илүү хөгжих олон улсын жишигт хүрэх тэр талаас нь явах нь зүйтэй гэсэн байр сууриа илэрхийлье гэж бодож байна. Төрд аваад нэг их том данхайсан байгууллага болгоно гэдэг бол бид нар эргэж харах асуудал. Дэмий болов уу гэж би байр суурь дээр бодож байгаа. Харин тэр байгууллага нь ямар байх вэ? Хувийн хэвшил юм уу, эсвэл нэгдсэн холбоо байлаа гэхэд зөвхөн Санхүүгийн зохицуулах хорооны харьяаллын дор байхаар нэг талаас алдаатай зүйл байгаад байна. Энэ юу гэхээр мэргэшсэн мэргэжлийн Зам, тээврийн хөгжлийн яамны мэргэжлийн зохицуулалт нь дутагдаад байгаа зүйлүүд харагдаж байгаа. Зам, тээврийн яамныхан ч яриад байгаа. Энэ чинь авто зам, осолтой холбоотой энэ тэр асуудал болохоор тэгэхээр энэ дээр аль аль талаасаа хэлэлцүүлэг хийх үед угаасаа хуулиар хэлэлцүүлгүүд маш сайн өрнөх ёстой. Энд бид нар шинэчилсэн найруулга дээрээ засаад явчих, сайжруулах юм дээрээ одоо үүсээд байгаа учир дутагдалтай зүйлийг засаад явах бололцоо байгаа байх гэж Аюурсайхан даргаа харж байна л даа. Энэ дээр бичсэн байгаа. Сангийн яам дээр бас нэр хуулийн төсөл явж байгаа гээд. Тэгэхээр энэ Сангийн яам дээр явж байгаа хуулийн төсөлтэй та танилцсан уу. Сангийн яам дээр хэрвээ энийг Сангийн яам өргөн барих гэж байсан юм уу. Эсвэл Сангийн яамнаас энэ орж ирэх юм бол хамтраад хэлэлцээд явах юм уу. Дараа нь Сангийн яам дахиад нэг хуулийн төсөл өргөн бариад сая нийгмийн даатгалын багц дээр гишүүд тэтгэврийн шинэчлэл гээд бариад Засгийн газраас нийгмийн даатгалын багц бариад дотор нь орж байгаа шинэчлэл эрх зүйн хувь нь адилхан зүйл яваад байгаа л дээ. Энэ дээр бас тэгэх вий дээ. Тэгэхээр Сангийн яамны байр суурь, Сангийн яам дээр явагдаж байгаа хуулийн төсөл нь хэзээ өргөн баригдаж байгаа юм бол. Сангийн яам байр сууриа илэрхийлэхдээ энэ дээр ямар хариу өгсөн бол гэдэг сонин байна. Тэгээд хэлэлцүүлгийн явцад энд яригдаад байгаа зүйлүүдийг засаж, залруулаад шинэчлээд явах нь зөв гэсэн байр суурь илэрхийлье гэж бодож байна. Бид нар энд уншиж байхад бол өмнө нь Хүрэлбаатар сайд байхдаа, Нямдорж сайд 2-ын хамтарсан нэмэлт, өөрчлөлт дээр бол бас энэ дээр сайжруулах зайлшгүй шаардлага байгааг тодорхой тоо баримттай дурдсан байна л даа. Энэ нь өөрөө өнөөдөр хүртэл хэрэгжээгүй. Эрх зүйн орчин бүрдээгүй учраас дутмаг яваад ирсэн учраас шинэчилсэн найруулгаар ер нь бол засъя гэж орж ирж байгаа гэж би харж байгаа. Тиймээс хэлэлцүүлгийн явцад засаад явах нь зөв байх гэсэн байр суурьтай байна.

**Ж.Ганбаатар:** Хуулийн талаар асуусан. Аюурсайхан гишүүн хариулъя. Аюурсайхан гишүүний микрофон өгье.

**Т.Аюурсайхан:** Баярлалаа.Улсын Их Хурлаас 2024 он хүртэл хууль тогтоомжийг боловсронгуй болгох Улсын Их Хурлын тогтоол батлагдсан. Энэ дагуу үүнд нийцүүлж хууль санаачлагчид хуулиа боловсруулсан байгаа. Сангийн яамнаас одоогийн байдлаар ямар нэгэн хуулийн төсөл боловсруулсан, өргөн мэдүүлэхээр ажилласан ийм асуудал байхгүй байгаа. Ер нь энэ хуулийн гажуудал их байна. Хуулийг шинэчлэх шаардлагатай гэдэг асуудал бол яригдаад их олон жил болж байгаа. Хуульд алдаа дутагдал байгаа. Ололттой юмнууд бас байгаа. Гэхдээ одоогийн байдлаар ямар нэгэн үйл ажиллагаа байхгүй. Тийм учраас энэ хууль тогтоомжийг боловсронгуй болгох ажлын хүрээнд дээр нь Засгийн газраас баталсан үндэсний хөтөлбөрийг хэрэгжүүлэхэд дэмжлэг үзүүлэх зорилгоор хэрэгжүүлж байгаа. Жолоочийн хариуцлагын даатгалын суурь зарчим нь жолооч нарын эрх ашгийг хамгаалж, хохирлыг барагдуулахаас гадна зам, тээврийн ослын нөхцөл шалтгааныг тодорхойлж бууруулахад дэмжлэг үзүүлэх ёстой юм. Угаасаа зарчим, үзэл санаа нь ийм байх ёстой даатгал юм. Ашгийн төлөө байгууллага бол энийг хийх боломжгүй шүү дээ. Яах вэ хэлэлцүүлгийн явцад оролцоог нь хангана гэвэл боломжтой. Дангаараа бол хяналтгүйгээр хийх боломжгүй. Ашиг орлого гээд ярихад эхнээсээ худлаа ярьж байна шүү дээ. Даатгалын холбооны тэргүүн нөхөр болохоор 110 төгрөгийн зардал гаргаад 100 төгрөгийн ашиг олдог гээд телевизээр ярьж байна лээ. Тэгэхээр ийм ашиггүй, алдагдалтай. Доржханд гишүүн алдагдалтай гээд ярьж байгаа юм. Гэтэл Санхүүгийн зохицуулах хороо бодит тоон мэдээллийг танилцуулж байна шүү дээ. Тэгэхээр үүний цаана Нийтийн эрх зүйн хуулийн этгээд бүх юм нээлттэй. Олон нийтэд нээлттэй, олон нийтийн хяналттай, ашгийн бус. Ашгийн бус байгууллагад хэд хэдэн хэлбэр байдаг л даа. Хоршоо, нөхөрлөл, төрийн бус байгууллага, сан гээд. Энэ бол сангийн хэлбэрээр ажиллаж байх ийм нийтийн байгууллага юм. Төр данхайх нь буруу гэж байгаа юм. Би дэмжиж байгаа. Гэхдээ энэ бол төрийг данхайлгах асуудал биш шүү дээ. Хуулийн хэлэлцүүлгийн явц бол энэ оны 4 дүгээр сараас эхэлсэн. Тэгэхэд бол тэнд зөвхөн даатгалын баталгаат сан гэж байдаг. Тэр нь даатгалгүй этгээд осол гаргадаг. Эсвэл гэрээ нь дууссан этгээд осол гаргадаг. Эсвэл согтуугаар тээврийн хэрэгсэл хэрэглэж байгаад осол гаргадаг. Тэрийг нь баталгаат сан бүрдүүлж хохирлыг барагдуулдаг. Тэр хэмжээгээр төрийн оролцоотой байх нь зүйтэй юм болов уу гээд хэлэлцүүлэг явуулсан. Гэхдээ энэ олон талын саналыг аваад төрийн оролцоо байх ёсгүй юм байна гээд төрийн аливаа оролцоогүй, төр данхайхгүй гэсэн үг л дээ. Тэгээд даатгал ашигтай учраас төр хийнэ гэж байгаа юм бол байхгүй. Төр чинь ашиг олох зорилготой биш шүү дээ. Бодлого хэрэгжүүлдэг. Тэгэхээр энэ даатгалын компаниуд нэгдүгээрт, ашиггүй, зардал нь их гээд ярьдаг мөртлөө яагаад ингэж олон зуун сая төгрөгийг 100-аас давсан 150 түүнээс дээш мөнгийг хэвлэл мэдээлэлд зарцуулж, гишүүдтэй ажиллахад зарцуулж өөрсдөө зардал гаргаж яагаад ингэж ажиллаад үүнийхээ төлөө тэмцээд байгаа юм бэ. Даатгалын салбарыг хөгжүүлэхийн тулд төр дэмжлэг үзүүлэх ёстой. Гэхдээ арилжааны сайн дурын олон төрлийн даатгал байгаа шүү дээ. Тэд нар дээрээ төвлөрөөд бизнесийн үйл ажиллагаа хийгээд төрийн бодлогын дэмжлэгийг авах боломжтой шүү дээ. Тэр нь бол эдийн засгийн зөв харилцаа байхгүй юу. Түүнээс биш албан журмаар албадлагын аргаар хэн нэгнээс бүр жолооч иргэд байгаа юм. Сая гаруй, нийтдээ 1 сая 200 гаруй мянган жолооч байгаа. Үүний 200 орчим мянга нь тусгай чиг үүргийн хууль хяналтын байгууллагынхан хуулиараа жолоочийн хариуцлагын даатгалд хамрагдахгүй. Сая гаруй иргэд бол хамргадаад явдаг. Тэгэхээр яагаад заавал тэд нарын карманаас мөнгө авч аль нэг компанид албадлагын аргаар ашиг болгож өгөх юм. Тэгээд төрийн бодлого хэрэгждэггүй.

**Ж.Ганбаатар:** Чинзориг гишүүн асуултаа асууя. Чинзориг гишүүн байхгүй байна. Хуралдаа суугаарай. Баттөмөр гишүүн асуултаа асууя.

**Б.Баттөмөр:** Жолоочийн даатгалын тухай хуульхэрэгжээд олон жил болж байна. Нэлээд хэдэн жил болж болчихлоо. Хууль хэрэгжсэн хугацаанд тодорхой   
тодорхой үр дүнд хүрсэн ч бас үр дүнд хүрээгүй асуудлууд их байна.

Тухайлбал авто тээврийн осол зөрчлийн тоо буураагүй, хариуцлагын даатгалыг хэрэгжүүлэхдээ ашгийн төлөө байгууллагуудад компаниуд зөвшөөрөл өгсөн, нийтийн эрх ашгийг хамгаалах нэгдсэн ажил зохион байгуулах боломжгүй болсон, жолооч нар хохирлоо бүрэн гүйцэд үнэлүүлж авч чаддаггүй гэх мэтээр маш их олон хүнд сурталтай чирэгдэл үүсгэдэг, дуудсан үед нь бол маш их хожигдож, цаг хугацаа хожигдох очдог. Тэр хэмжээгээр замын хөдөлгөөнд саад учруулдаг, цагдаа нар ирдэг, торгодог, хохирлоо бүрэн гүйцэд авдаггүй гээд ийм асуудлууд бол байгаа. Зүгээр ер нь бол даатгалын зах зээл гэдэг бол бас чухал Монгол Улсын эдийн засагт бол чухал үүрэгтэй л дээ. Бус улсуудад бол ямар байдаг вэ гэхээр 60 хувь нь банкан дээр суурилсан тогтолцоо байдаг бол 30 хувь нь хөрөнгийн зах, 10 хувь нь даатгал гэж явдаг. Тэгэхээр даатгалын зах зээл бол үнэхээр бид Монгол улс цаашаа хөгжихөд үнэхээр чухал ач холбогдолтой. Аюурсайхан гишүүний санаачилж оруулж ирж байгаа энийг бол буруу гэж хэлэх үндэслэл байхгүй. Даатгалын компаниудын ярьж байгааг бол бас буруу гэж хэлэх үндэс байхгүй. Яагаад гэхээр энэ ашгийн бус байгууллага хийх юмыг ашгийн байгууллага хийдэг болгож хийсэн нь энэ төрийн алдаатай бодлого шүү дээ. Төрийн зохицуулалтуудыг тухайн үедээ хийгээгүй. Энэ автомашины тоо байна. Энэ даатгалтай холбоотой асуудлуудыг ерөөсөө тухайн тухайн үед нь шийдэж байгаагүй, хаячихсан. Тийм учраас энийг зүгээр би дундын хувилбарыг санал болгох гэж байгаа юм.

Хамгийн нэгдүгээрт нь бол энэ орж ирсэн төслийг цааш нь хэлэлцээд хувийн компаниудын тавигдах шаардлагууд, тавьж байгаа шаардлагуудыг бас авч үзээд тэгээд тодорхой өрсөлдөөнтэй энэ компанийг байгуулна, хажуугаар нь хувийн компаниуд бас энэ даатгал хийдэг энэ тогтолцоог нь үлдээгээд тэгээд өрсөлдөөн үүсэх хэлбэрээр дундаж хувилбарыг олгох ийм ажлын хэсэг байгуулагдаад ярих үедээ энийг бас авч үзэх нь зүйтэй болов уу гэсэн ийм зүйлийг хэлж байна л даа.

Ер нь бол энэ жолоочийн хариуцлагын даатгал бол бүх улсад байдаг. Сая бас интернет энэ тэр үзэж байхад бол 165 оронд бол байна. Янз бүрээр хэрэгжүүлж байна. Хувийн компаниуд ч хэрэгжүүлж байна. Улсын төрийн бус байгууллагууд, улсын хамааралгүй компаниуд ч хийж л байна. Улсын компаниуд ч бас хийдэг ийм туршлагууд байдаг л юм байна. Тэгэхээр манайх бол дундын хувилбарыг олоод энэ хувьцаат компани болоод зарим компаниуд нь өргөжчихсөн юм байна. Тийм учраас дундаж хувилбаруудыг л олж ингэж ажиллах нь зүйтэй юм болов уу гэсэн ийм саналыг бол би хэлэх гэж байгаа юм.

Асуудал бол байна. Энэ асуудлуудыг яг ийм байдлаар ингэж шийдэх нь зүйтэй юм болов уу гэсэн ийм саналыг би хэлэх гээд байгаа юм. 14 компани маань 33 тэрбум төгрөг төвлөрүүлээд 17-г нь өгсөн нь 17 нь тухайн компанидаа үлдэж л байна л даа. Ашиггүй ажилладаг гэж бол бас хэлж болохгүй л дээ. Ашиг бол байгаа. Тийм учраас энэ дундын хувилбарыг олоод ажлын хэсэг дээрээ маш сайн яриад. Энэ дээр хувийн компаниудын төлөөллүүд ороод тал талаасаа сайхан яриад энэ асуудлыг шийдээд явчих боломж бол байна гэж ингэж харж байгаа.

**Ж.Ганбаатар:** Баттөмөр гишүүн санал хэллээ. Бат-Эрдэнэ гишүүн асуултаа асууя. Алга байна. Адьшаа гишүүн асуулт асууя.

**Ш.Адьшаа:** Та бүгдийн өнөөдрийн амгаланг айлтгая. Жолоочийн даатгалын тухай хуулийг санаачлагчдын нэг байгаа. Өнөөдөр жолоочийн даатгалын тухай хуулийг зайлшгүй шинэчилж батлах ийм асуудал нийгэмд тулгамдсан асуудлын нэг гэж үзэж байгаа. Төр албан журмаар хэдэн мянган иргэдээсээ хураамж аваад тэгээд хувийн компаниудыг дэмжих зорилгоор ийм үйл ажиллагаа явуулаад тэр нь эргээд нийгэмд хураамж төлсөн 1 сая 200 мянган жолоочид ямар ашигтай, ямар тэр хүний нийгмийн болон эрх ашгийг хамгаалах тухай асуудлыг л Монголын төр ярих ёстой. Энэ асуудал хуулийн төсөл өргөн барьснаас хойш их сонин үйл явдлууд хэвлэл мэдээллийн хэрэгсэл талаар гарч байгаа юм. Тэгэхлээр энд их том ашиг сонирхол байгаа нь тодорхой байна. Өнөөдөр энэ хууль өргөн барьсан Их Хурлын гишүүд рүү болон даатгалын хуулийн тухай, даатгалын компаниудын тухай их олон мэдээллийг нийгмийн сүлжээ, хэвлэл мэдээллийн хэрэгслүүдээр гаргаж байна. Энэ бараг өнөөдөр энэ Оюу толгойн дараагийн асуудлын хэмжээнд ингэж нийгэмд ийм байдлыг бий болгож байгаа нь их сонирхол татаж байна. Би энэ хууль санаачлагчдын нэг. Энэ санаачилсан хуулиа батлахын төлөө би ажиллана.

Тэгэхдээ өнөөдөр Монгол Улсын Их Хурлын гишүүд бол нийт улсын ашиг сонирхол, хууль дээдлэх зарчим дээр бид ажиллана гэж тангараг өргөсөн. Тэгэхдээ бид социализм байгуулах гэсэн, хувийн компаниудыг нухчин дарах гэсэн, сайн ажиллаж байгаа хүмүүсийг төр бизнесийг нь булааж авах гэсэн ийм санаа зорилго байхгүй. Өнөөдөр тэр хувийн даатгалын компаниудыг оролцуулах асуудлыг энэ хуулийн хэлэлцүүлгийн явцад ажлын хэсэг дээр бас оролцуулах хувилбар байхыг үгүйсгэхгүй. Тэгэхдээ төр нийт иргэнийхээ ашиг сонирхлын төлөө өөрийн хуулийн бодлогоор дамжуулж ард иргэдийнхээ, олон түмнийхээ эрх ашгийг хамгаалах ийм үүргээ л биелүүлэх ёстой. Түүнээс биш хэн нэгэн компани, хэн нэгэн цөөн хүний эрх ашгийг хамгаалах, ийм тогтолцоог өөрчлөх, энэ үйл ажиллагааг эсэргүүцэх, тэрийг дэмжих ийм асуудал энэ хуулийг өргөн барьснаас хойш явагдаж байгаа юм.

Өнөөдөр бид Санхүүгийн зохицуулах хорооноос судалгаа авсан. Сүүлийн 10 жилийн хугацаанд 230 тэрбум төгрөгийн хураамж авч, 110 тэрбум төгрөгийн хариуцлагын даатгалд хохирол төрсөн байна лээ. 120 тэрбум төгрөгийг хуримтлалын сан бий болгоно, үйл ажиллагааны зардал гэж ийм их хэмжээ…/минут дуусав/

**Ж.Ганбаатар:** Адьшаа гишүүнд 1 минут нэмж өгье.

**Ш.Адьшаа:** За уучлаарай. Ийм их хэмжээний хөрөнгө мөнгө төвлөрүүлсэн нь сайн хэрэг. Гэхдээ ийм хэмжээний мөнгө төвлөрүүлээд энэ хураамж төлсөн 1 сая 200 мянган жолоочийн эрх ашигт ямар ахиц гарав. Замын хөдөлгөөний аюулгүй байдал, жолоочийн хариуцлага, сахилгыг дээшлүүлэх, тэр хүнийг давтан сургах асуудал нийгмийн хариуцлагын хүрээнд ч гэсэн ямар үр дүн гарав гэдэг асуудал энэ судалгааны явцад хэлэлцүүлэгт харагдахгүй байгаа юм. Ийм учраас Улсын Их хурлын гишүүд бид энэ тогтолцоог өөрчилье. Төр бас хариуцлагатай байя. Хувийн компаниуд ч гэсэн энд хариуцлагатай байя. Нийт…/минут дуусав/

**Ж.Ганбаатар:**  Хууль санаачлагчийн хувьд дэмжиж үг хэлээ. Санал хэллээ. Асуулт байхгүй гэж ойлголоо. Баярлалаа. Гишүүд асуулт асууж, хариулт авч дууслаа. Одоо үг хэлэх гишүүд нэрсээ өгөхийг хүсье. Аюурсайхан гишүүнээр тусаллаа. Амартүвшин гишүүн үг хэлье.

**Г.Амартүвшин:** Баярлалаа. Албан журмын даатгалын хууль эрх зүйн тогтолцоог шинэчлэх цаг нь ирсэн нь бол зөв. Тэр бол үнэн. Гэхдээ төрийн оролцоог ингээд нэмэгдүүлэх дээр би бол эргэлзэж байна. Одоо энэ мөрдөж байгаа хуулиар албан журмын даатгагчдын холбоо гээд үндсэндээ сан удирддаг нэг байгууллага байгаад байгаа юм. 26 тэрбум төгрөгийн сан удирддаг. Энэ бол 2013 оноос 2020 оны 9 сар хүртэл нийтдээ 456 иргэдээс нөхөн олговор олгох тийм хүсэлт ирүүлсэн байдаг. Тэд нарын зөвхөн 240-д нь 554 сая төгрөгийн нөхөн төлбөр олгосон байдаг. Гэтэл нөгөө хөрөнгө нь 26 тэрбум. Үндсэндээ арилжааны банкнуудаар энэ хөрөнгийг байршуулаад, хүүгийн орлого олоод ингээд сууж байдаг байгууллага байна. Хэрвээ үнэхээр энэ ийм эрсдэлтэй иргэд нь хохироод байгаа тогтолцоо юм бол энэ сан илүү идэвхтэй эрсдэлээ үүрээд, нөхөн төлбөрөө гаргаж байх шаардлагатай.

Миний болгоомжилж байгаа зүйл юу вэ гэхээр эрүүл мэндийн даатгал, нийгмийн даатгал шиг тийм тогтолцоо руу орчих вий дээ. Тэр удирдлагууд нь тэр мөнгө хөрөнгийг нь арилжааны банкнуудаар байршуулаад, хүү тохироод хүүгийн орлогоор ингээд ажиллаж байдаг. Аль болохоор нөхөн төлбөр буюу зардал гаргахыг хүсдэггүй ийм л асуудал дээр би ийм эмзэглэж байна. Тийм болохоор энэ хуулийн төслийг хэлэлцэхдээ аль аль талыг нь маш анхааралтай сонсоод аль болохоор баланстай, тогтвортой ийм хувилбарыг нь гаргаж ирэх нь зөв байх шүү. Тэгэхгүй эргэлздэг ч юм уу, шүүмжилдэг ч юм уу асуулт асуусан гишүүдээ ашиг сонирхлын зөрчилтэй ч юм уу, хэний эрх ашгийн төлөө ажиллаад байгаа гэсэн хардалт сэрдэлт байгаад байхад бол үнэхээр таалагдахгүй байна. Тэгэхлээр холбооны үйл ажиллагаа дээр илүү анхааралтай ажилламаар байна. Яагаад гэвэл ер нь бол энэ холбоо яаж тэр мөнгийг ямар зарчмаар, ямар дотоодын дүрэм журмын дагуу тэр мөнгийг байршуулсан бэ? Ямар банкнууд дээр байршуулсан юм бэ, тэр мөнгө нь яг баталгаатай байгаа юу, үгүй юу гэдгийг бас мэдмээр байна. Энэ даатгалын компаниуд чинь өөрсдөө тэр албан журмын даатгагчдын холбоотой хураамж төлдөг боловч хангалттай мэдээлэл авч чаддаггүй гэж яриад байгаа байхгүй юу.

Тэгэхээр хэрвээ тийм үнэхээр байгаа бол энэ засаглалын асуудлыг бас шийдэх ёстой шүү дээ. Тэгэхгүй бол бас л мөнгө төгрөгийг байршуулсан л төрийн оролцоо нэрийн дор нэг тиймэрхүү л асуудал болох гээд байна гэж би бол хардаж байна. Энэ бол миний байр суурь.

**Ж.Ганбаатар:** За баярлалаа. Одоо 8 минутын дараа санал хураана гишүүд, Эдийн засгийн байнгын хорооны гишүүд хуралдаа орохыг хүсье. Доржханд гишүүн үг хэлье.

**Т.Доржханд:** Тэгэхээр парламент гэдэг бол үзэл бодлоо илэрхийлдэг бодлогын мэтгэлцээний талбар шүү. Тэр мэргэжилтнүүдийн бас талбар шүү. Мэргэжилтнүүдээ сонсохгүйгээр шийдвэр гаргаж явдгийн уршгийг бид нар 30 жил хүртсэн шүү. Энийгээ зогсоох хэрэгтэй.

Хоёрдугаарт өөрөө ашиг сонирхлын зөрчилтэй, өөрөө бараг компанийнхаа хийсэн юм байна, асуудлыг чинь ярина шүү гэвэл ярь л даа. Айгаад байх юм байхгүй шүү дээ. Ажлаа өгөхөд ч бүр сайн дураар өгч чадна шүү дээ. Их Хурлын гишүүн байна уу, үгүй байна уу? хамаагүй ээ. Гагцхүү надад амбиц байна. Ямар амбиц вэ гэхлээр санхүүгийн секторыг шинэчилье, реформыг нь хийе, банкнаас хамаардаг энэ хогийн авлигажсан системийг больё, эрүүл биш байна. Хөрөнгийн зах зээлээ хөгжүүлье, даатгалын санг зах зээлийг хөгжүүлье, тэгээд institutional хөрөнгө оруулагчдыг бий болгоё, шинэчлэлийг нь хийе гэсэн ийм байдлаар мэргэжилтний хувиар энэ Их Хуралд орж ирсэн юм. Мэргэжилтний хувиар ярьж байгаа шүү Аюурсайхан гишүүн ээ. Танаас тэгээд яг үндэслэл нь юу юм бэ? гэхээр та бол ашиг сонирхолтой гээд өөр байдлаар хариулах юм бол хоёулаа энийгээ өөр байдлаар бас ярьж болно, хамаагүй. Харин өнөөдөр яагаад энэ болохгүй юм бэ? гэдэг асуудал дээр бол мэргэжтнийхээ хувиар л байр сууриа илэрхийлж байгаа шүү, яагаад вэ гэхээр энэ даатгалын зах зээл чинь өөрөө хөгжих ёстой юм. Олон улсад энэ чинь дотоодын бүтээгдэхүүний 5-15 хувь, дунджаар 10 хувь байдаг юм. Манайд энэ чинь бол 1 хувь ч хүрэхгүй байна. Бодитой байдал нь.

Хоёр. Яагаад энэ хөгжихгүй байгаа юм бэ? Яагаад вэ гэхээр даатгуулах тэр сонирхол байхгүй байгаа байхгүй юу. Тэгээд төр дундуур нь орж ирээд зохицуулалт хийгээд хөөе жолооч нар аа нэг сая жолооч нар байгаа. Та нарт би хайртай шүү, та нарын эрх ашиг гэж яриад байх юм. Үгүй ээ, цаад талд нь дахиад хүмүүс байгаа, тэр замаар явж байгаа, амь насаа алдаж байгаа хүүхдийн асуудал байдаг юм. Яармаг дээр маш олон хүүхдүүд амь насаа алдсан байдаг юм. Тэр хүүхдүүдийг яаж хамгаалбал зүгээр вэ, яаж энэ аваар ослыг байхгүй болговол зүгээр вэ гэж ярих ёстой байхгүй юу. Даатгал чинь ийм л зорилготой. Гэтэл 1 сая жолооч та нар өгсөн мөнгөө буцааж авах ёстой. Гэтэл даатгалын компаниуд ашиг хийгээд байна гэсэн байдлаар тайлбарлах юм бол энэ чинь өөрөө агуулгаараа буруу болчхоод байгаа юм. Энийг ойлгооч л гэж би хэлж байгаа байхгүй юу. Агуулга нь бол бид нар осолгүй авааргүй байх нь чухал юм уу, иргэд маань эрүүл зам дээрээ явж байдаг, аваар осол багатай явж байдаг энэ систем нь чухал юм уу, эсвэл жолооч болгонд мөнгийг нь авсан мөнгийг нь өгөөд байя гэдэг систем чинь зөв юм. Тэгэх юм бол дэлхий дээр ийм даатгал гэж байхгүй шүү дээ.

Дараагийнх нь зүйл нь Монгол Улсад хөрөнгө оруулалт хэрэгтэй. Хөрөнгө оруулалт нь хаанаас вэ, гэхээр дандаа банкнаас яваад байгаа. Хөрөнгийн зах зээл, арилжаа байхгүй, даатгалын компаниуд нь ийм жижигхэн, олон улсад даатгалын компаниуд нь хөрөнгө оруулагч болоод хөрөнгийн зах зээлээ үүсгээд, тэндээс чинь зээлийн хүү буураад иргэд хожиж байдаг байх ёстой. Гэтэл манайд эсрэгээрээ ийм жижигхэн даатгалын зах зээлтэй, тэгээд хөөрхий тэд нар мөнгө хийгээд байна, алив та нар тийм юм ярихгүй шүү, төр авна гээд. Тэгээд бид нар 1990 он руугаа буцах гээд байгаа юм уу. Сүүлийн үед тийм болчихлоо шүү дээ. Шатахууны импортлогч нараа та нар хийж чадахгүй бол бид нар хийнэ шүү. Үнийг чинь хатуу барина шүү, даатгалынхан та нар хийж чадахгүй бол төр авна шүү гээд. Тэгээд төр авсан жишээ нь дандаа л 27 сан шүү дээ. Нөгөө ЖДҮ сан байна. Энэ хулгай хийдэг сангууд байна. Энэ чинь дараагийн төрийн зохицуулалттай 4 сан дээр нэмэх нь 1 сан болж байгаа байхгүй юу. Нийгмийн даатгалын сантай адилхан. Тэгээд төр ингээд зохицуулаад ярих юм бол битүү алдагдал, битүү л хулгай шүү дээ. Тэгээд Амартүвшин гишүүний хэлж байгаа үнэн шүү дээ. Хэдэн банкнуудтай хувь тохироод л, марж нэмээд л. Тэгээд л банкнууд руу л хийнэ шүү дээ. Тэгээд буцаад л нөгөө бид нарын банкны реформ яах юм. Санхүүгийн реформ яах юм. Тэгээд санхүүгийн салбарт төлөөлж байгаа хүн нь бол байр сууриа тодорхой хэлмээр байна шүү.

Хоёрдугаарт энэ бодлого барьж байгаа Сангийн яамаа. Би өөрөө тэр бодлогыг нь хариуцсан мэргэжилтний хувиар байр сууриа илэрхийлж байгаа шүү. Тийм болохлоор Сангийн яамнаас надад ойлгуулснаар бол ямар ч мэдээлэл санал аваагүй. Тэгээд Сангийн яам дээр даатгалын багц хуулийн төсөл өргөн барих гэж байгаа гэдэг мэдээлэл байгаа. Энэнтэйгээ уялдуулаад энийгээ болих хэрэгтэй. Тэгээд эцэст нь гээд хэлэхэд би картаа сугаллаа. Танаас айж байгаа юм биш шүү. Тэгэхдээ би асуудалд байр сууриа илэрхийлэхгүй.

**Ж.Ганбаатар:** За баярлалаа. Аюурсайхан гишүүн үг хэлье.

**Т.Аюурсайхан:** Саналаа хэлсэн гишүүддээ баярлалаа. Асуултууд ч өрнөлөө Адьшаа гишүүн хэллээ. Энэ ер нь Оюу толгойн энэ гэрээний дараа орох халуун мэтгэлцээн. Тэгээд янз бүрийн байдлаар гишүүдтэй ажиллах гэдэг гишүүд рүү мессеж бичдэг, заримыг нь бүр шахдаг ийм явдал бол байж болохгүй. Төр гэдэг бол аль нэг компанид дарамтлуулна, шантаажлуулна гэж байхгүй. Төр аж ахуйн нэгжийг бодлогоор дэмжинэ. Түүнээс биш ийм байдлаар ингэхгүй. Доржханд гишүүн 2 асуулт тавьсан би хариулсан л даа. Мэдээж даатгалын зарчим гэдэг нь аваар ослыг яаж бууруулах вэ гэдэг дээр чиглэгдэж байх ёстой. Нөгөө талаар жолооч нарын хохирлыг барагдуулахаас гадна. Энэ чиглэлээрээ хуулийн төслөө боловсруулсан гэдгээ хэлсэн байгаа. Яг одоогийн байдлаар харин энэ аж ахуйн нэгж, компаниуд энэний төлөө ерөөсөө юу ч зарцуулдаггүй байхгүй юу. Одоо жишээлэх юм бол сая ковидын нөхцөл байдал үүссэн. Улаанбаатар хотод хөл хорио тавигдсан. Эд халуун үеэр цагийн үеэр, тэгэхэд орон нутаг 21 аймаг руу нутгийн иргэдийг үе шаттайгаар тээврийн хэрэгсэл гаргаж төрөөс зөөсөн байгаа. Энэ 1.2 тэрбум төгрөг гаргасан. Тэгээд нэг даатгалын компаниудад санал тавьсан юм байна лээ. Гэтэл даатгалын компаниуд боломжгүй гээд 1 ч төгрөг гаргаагүй байхгүй юу. Тэгэхлээр энэ чинь үндсэндээ зам, тээврийн хөгжлийн бодлого, жолооч иргэдийн даатгуулагч нарын эрх, ашгийг хамгаалах бодлого нь хаягдаад цэвэр ашгийн төлөө яваад байгаа юм. Энэ хуулийн нийтийн ашиг сонирхлын хуулийг бол би сануулах үүрэгтэй шүү дээ. Энэ үүргээ 8.2-оороо энэ нөхцөл байдлыг мэдсэн бол сануулах үүрэгтэй. 8.2-оороо тэр этгээд болбол аливаа үйл ажиллагаанд оролцохоос өөрөө татгалзах үүрэгтэй гээд хэлсэн байгаа. Тийм учраас Монре даатгалыг гэр бүлийнхээ гишүүний нэр дээр эзэмшиж байгаа 88.5 хувийг нь эзэмшиж байгаа Доржханд гишүүн хэлэлцүүлэгт орох юм бол ашиг сонирхлын зөрчилтэй. Тэгээд Улсын Их Хуралд бол гишүүд нийтийн эрх ашгийг хамгаална, ашиг сонирхлын зөрчлөөс ангид байна гэж тангараглачхаад энд орж ирчхээд хувийнхаа ашиг орлогыг хамгаалах, арвижуулахын тулд үйл ажиллагаа явуулаад гишүүд дээр лобби хийгээд бүлэглэл бий болгоод ингээд ажиллаж байгаа нь зарчимд нийцэхгүй. Төрийг данхайлгах ёсгүй. Зөв. Тийм учраас энэ төрийн оролцоог бол байхгүйгээр хууль санаачилсан. Албан журмын даатгалын даатгагчдын холбоо гэж байгаа. Тэр битгий л энэ холбооны үүрэг ролийг ч гэсэн жолоочийн хариуцлагын даатгалаас хасаж байгаа юм. Тэнд даатгал төлөгч нарын, даатгуулагч нарын ямар хөрөнгө байна, ямар юу байна тэрийг нь жолоочийн хариуцлагын даатгалын тогтолцоо руу шилжүүлж, эргээд осол аваарыг буулгах, энэ жолооч нарын эрх ашгийн төлөө хангах асуудлыг төсөл дээрээ тусгасан байгаа.

Иргэд даатгуулах сонирхлыг яаж өдөөх вэ гэх юм бол мэдээж энэ бүтээгдэхүүн үйлчилгээ, эрх ашгийг нь яаж хамгаалж байна гэдгээр бол шийднэ л дээ. Мэдээж хэлэлцүүлгийн явц дээр Баттөмөр гишүүн бас чухал, чухал саналууд хэллээ. Талуудын оролцоог нь хангаад ямар байдлаар, энийг яаж бодлого ч хэрэгжиж байдаг, хохирол ч бараг хичээдэг ийм ажлыг хэрэгжүүлэх вэ гэдгийг бид нар шийдэх боломжтой гэж үзэж байгаа.

Дахин хэлэхэд энэ бол албан журмын даатгалаа. Албан журмын даатгал. Анх батлахдаа бас цоорхойтой байсан. Энэ бол арилжааны сайн дурын даатгал биш, арилжааны сайн дурын даатгал, бизнесийн зарчим руу хэн ч алдаагүй. Тэнд чөлөөтэй үйл ажиллагаа олон жил явуулж байгаа. Тэрүүгээрээ бүтээгдэхүүнээ хөгжих, зах зээлээ хөгжүүлэх бүрэн боломжтой. Энийг нь төр бодлогоор дэмжих ёстой. Дэмжсээр ч ирсэн. Гагцхүү энэ албан журмын даатгал дээр бас тодорхой зохицуулалт хийх ёстой. Монгол Улсын Засгийн газраас тодорхой хөтөлбөр батлагдсан, Улсын Их Хурлаас холбогдох тогтоолоо баталсан. Тэгээд энэ систем нь өөрөө буруу гажуудаж явсан. Энийг бол оролцогч тал бас хангалтгүй л байна л даа. Хэлэлцүүлгийн явцад бас хангалттай явах байх гэж бодож байгаа. Тэгээд ийм хуулийн төсөл зайлшгүй шаардлага, нөхцөл байдал, үндэслэл зарчим нь бол байгаа гэдгийг хэлье.

**Ж.Ганбаатар:** Би бас гишүүний хувьд 3 минутад багтаагаад хэдэн үг хэлье. Хууль батлагдсан тохиолдолд манай Эдийн засгийн байнгын хорооны гишүүд гишүүдийн хэлж байгаа асуудлуудыг анхаарна биз дээ. Ялангуяа Аюурсайхан гишүүн хууль санаачлаад бид нар бас Хяналт, шалгалтын тухай хууль яригдаж байгаа. Зүгээр баталчхаад орхичих биш. Хууль батлагдсаны дараа гарах эрсдэлүүдийг бас сайн хараарай. Төр бол аливаа асуудалд ялангуяа санхүүгийн асуудал замбараагүй шүү. Маш замбараагүй. Та өөрөө мэдэж байгаа. Хайрлаж гамнадаггүй, тэгээд эхний хүмүүст нь маш их хэмжээний нөхөн олговор олгочхоод. Ямар нэгэн байдлаар хуйвалдааны аргаар ч юм уу, тэгээд дараагийн хүмүүст наад сан чинь дуусчих вий дээ. Дампуурчих вий дээ. Би бас энийгээ танд ярьж, хэлэлцүүлгээс өмнө бас хэлж байсан. Энэ дээрээ сайн анхаарна биз дээ. Буруу зүйл рүү зарцуулаад хайрлаж гамнахгүй асуудалд хандах вий дээ. Жишээлбэл TESLA-г бол Америкийн төрөөс маш их дэмжсэн шүү дээ. Маш их дэмжсэн. Гэхдээ чи үнэтэй машин зарж байна гээд үнээ буулга, би чамайг дэмжсэн гэж ярьдаггүй л дээ. Тэгээд энийг л сайн анхаарах хэрэгтэй. Өнөөдөр TESLA дэлхийн хамгийн том. Тэр хувь хүнийх нь хөрөнгө нь бараг 200, 300 тэрбумаар хэмжигдэж байгаа. Цахилгаан машиныг дэмжинэ гэдэг утгаараа TESLA-г бол бараг Америкийн төр нэг удаа, нэг биш удаа дэмжсэн гэдгийг бас анхаараарай. Энэ дээр цаана нь ямар том эдийн засгийн том бодлого явж байгаа вэ гэдгийг бас анхаарна биз. Тэгээд тэр зохицуулах байгууллагуудад хэлэхэд гишүүдийн хэлж байгаа гол асуудал бол энэ сангаа төр яг авч явж чадах уу? Чадахгүй юу? Бусад сангууд шиг дампууруулаад хаячих вий дээ. Ирээдүйд яг энийг яриад сууж байх вий дээ. Тэгээд эздүүд нь нөгөө даргалдаг хүмүүс нь эсвэл ажлаа хаяад явчихдаг, эсвэл янз янзын өвчин зовлон яриад алга болчихдог. Тэгээд зөв менежмент хийж чаддаггүй, түүх нь өөрөө энийг харуулж байгаа юм. Энэ дээр анхаарах хэрэгтэй. Энийг бол гишүүдийн үгий анхаарах хэрэгтэй шүү. Хууль санаачлагч ч гэсэн энэ дээр анхаарах хэрэгтэй. Зүгээр өнгөрөөгөөд явуулчхаж болохгүй гэдгийг хэлье. Би энэ хуулийг бол дэмжиж байгаа гэдгээ илэрхийлье. Одоо санал хураалт явуулна. Гишүүдээ анхааралтай байхыг хүсье.

Авто тээврийн хэрэгсэл эзэмшигчдийн хариуцлагын даатгалын тухай хуулийн төслийн үзэл баримтлалын хүрээнд хэлэлцэхийг дэмжих нь зүйтэй гэсэн томьёоллоор санал хураалт явуулъя. Санал хураалт. 64.3 хувийн саналаар санал дэмжигдлээ. Хуулийн төслийг Улсын Их Хуралд хэн танилцуулах вэ? Гараа өргөөрэй хэн танилцуулах уу? Баттулга гишүүн танилцуулъя.

Дараагийн асуудалдаа оръё. **Төрөөс мөнгөний бодлогын талаар 2022 онд баримтлах үндсэн чиглэлийг батлах тухай Улсын Их Хурлын тогтоолын төслийн анхны хэлэлцүүлгийг хийж эхэлье.**

Ажлын хэсгийн танилцуулгыг Улсын Их Хурлын гишүүн, ажлын хэсэг ахлагч Чинзориг танилцуулна.

**С.Чинзориг:** Байнгын хорооны дарга, гишүүд ээ,

Төрөөс мөнгөний бодлогын талаар 2022 онд баримтлах үндсэн чиглэл батлах тухай Улсын Их Хурлын тогтоолын төслийг анхны хэлэлцүүлэгт бэлтгэх, үүрэг ажлын хэсгийн гишүүнийг Улсын Их Хурлын гишүүн С.Чинзоригоор ахлуулж Улсын Их Хурлын гишүүн Х.Булгантуяа, М.Оюунчимэг, Б.Пүрэвдорж, Ц.Цэрэнпунцаг нарын бүрэлдэхүүнтэй байгуулан ажиллуулсан. Ажлын хэсэг 2021 оны 10 дугаар сарын 25, 28, 11 дүгээр сарын 3-ны өдрүүдэд хуралдаж Монгол банкны дэд ерөнхийлөгч Энхтайванаар ахлуулсан Монгол банк, Сангийн яам, Санхүүгийн зохицуулах хорооны төлөөллийн бүрэлдэхүүнтэй ажлын хэсэг, ажлын дэд хэсэгт тодорхой үүрэг чиглэлүүдийг өгч ажилласан болно.

Улсын Их Хурлын чуулганы нэгдсэн хуралдаан болон Байнгын хорооны хуралдааны үеэр гишүүдийн гаргасан санал болон Улсын Их Хурлын даргын өгсөн үүрэг чиглэлийн дагуу тогтоолын төсөлд дараах агуулга бүхий саналууд нэмж, тусгах гээд зарчмын зөрүүтэй саналын томьёоллуудыг бэлдэж боловсруулан та бүхэнд танилцуулж байна.

Нэг.Тогтоолын төслийн 2.1 дэх заалтыг макро эдийн засгийн тогтвортой байдлыг хангах, бизнесийн орчин болон эдийн засгийн өрсөлдөх чадварыг сайжруулах замаар экспортыг дэмжсэн, нэмүү өртөг шингэсэн аж үйлдвэрлэлийг хөгжүүлэх стратеги төлөвлөгөө боловсруулж, уг төлөвлөгөөг эдийн засгийн сэргэлт болон өсөлтийн хүртээмжийг дэмжихэд чиглэсэн төсөв, мөнгө, санхүүгийн бодлоготой уялдуулан хэрэгжүүлэх гэж өөрчлөх, өөрчлөн найруулах,

Хоёр.Цаг үеийн нөхцөл байдалтай холбогдуулан эдийн засгийн хүндрэл бэрхшээл даван туулах зорилгоор тогтоолын төсөлд 2 заалт шинээр нэмэх санал гаргасан болно.

Төрөөс мөнгөний бодлогын талаар баримтлах үндсэн чиглэлд тусгасан инфляцын зорилтот түвшнийг хангах хүрээнд төсөв, мөнгөний бодлогыг уялдуулж, цар тахлаас үүдэлтэй бараа, бүтээгдэхүүн нийлүүлэлтийн доголдлыг арилгаж, хангамжийг нэмэгдүүлэх арга хэмжээ авахыг Монгол Улсын Засгийн газарт даалгах, инфляцын зорилтыг хангах чиглэлээр Засгийн газраас хэрэгжүүлэх арга хэмжээ, макро эдийн засаг, тогтвортой байдал, гадаад, дотоод тэнцвэрийг алдагдуулахгүйгээр санхүүжилт бүрдүүлэх, дэмжин ажиллагааг Монгол банканд зарлах заалт шинээр нэмж байгаа болно.

Тогтоолын төслийн 2.7 дахь дэд заалтын эрүүл мэндээ хамгаалж, эдийн засгаа сэргээх, 10 их наядын цогц төлөвлөгөөний зорилт, зориулалтыг хөрөнгө оруулалтыг нэмэгдүүлэх чиглэлээр өргөтгөж, зээлдэгчид тавьж байгаа нөхцөл, шаардлагыг бууруулах гэж тодотгон өөрчлөн найруулах саналыг оруулж байгаа болно. Холбогдох саналын томьёоллын төслүүдийг та бүхэнд бичгээр тараасан болно.

Асуудлыг хэлэлцэн шийдвэрлэж өгөхийг хүсэж байна. Баярлалаа.

**Ж.Ганбаатар:** Эдийн засгийн байнгын хорооны гишүүдийг хуралдаа орохыг урья. Төсвийн ажлын хэсэг чухал л даа. Мөнгөний бодлого бүр чухал шүү. Ажлын хэсэг танилцуулъя. Лхагвасүрэн Монгол банкны ерөнхийлөгч, Энхтайван Монгол банкны дэд ерөнхийлөгч, Баярдаваа Монгол банкны Мөнгөний бодлогын газрын захирал, Энхжин Монгол банкны Удирдлага, санхүүгийн зах зээлийн газрын захирал, Ариунбат, Анар, Баярсайхан, Сүх-Очир, Батболд, Энхбаатар гэсэн ажлын хэсэг байна. Албан тушаалуудыг нь уншвал бас урт болчих гээд байна. Уучлаарай. Ажлын хэсгийн танилцуулгаас асуух асуулттай Их Хурлын гишүүд нэрсээ өгөхийг хүсье. Баттөмөр гишүүнээр тасаллаа. Дараа нь зарчмын зөрүүтэй саналаар санал хураалт явуулна. Байнгын хорооных нь гишүүддээ хэлээрэй. Пүрэвдорж гишүүн. Баттөмөр гишүүн.

**Б.Баттөмөр:** Эдийн засагт зээлийн хүү өндөр байх талаар бид нар 30 жил ярьсан ч зээлийн хүү буурахгүй л байна л даа. 2020 оны жилийн эцсийн байдлаар банкнуудын зээлийн дундаж хүү 17 хувь байгаа юм. Монголд үйлдвэрлэл ялангуяа жижиг дунд үйлдвэрүүд үйлчилгээ хөгжихөд бол зээлийн хүүгийн хувь хэмжээ бол саад болж байгаа юм л даа. Өндөр хүүтэй хадгаламж аваад, тэгээд үйл ажиллагааныхаа өндөр зардлыг нэмээд, эрсдэлийн зардлаа нэмээд, ашгаа нэмэхээр л 17 хувь болчхоод байгаа байхгүй юу. Банкнуудын энэ эх үүсвэрийн зардал өндөр байх нь бол тогтворгүй инфляцтай холбоотой гэж үзэж байгаа. Бодлогын хүүний өндөр түвшин, банкнуудын эх үүсвэрийн төлөөх өрсөлдөөн, санхүүгийн салбарын долларжих, төгрөгийн ханшийн сулрал гээд ийм зүйлүүд байна л даа. Мөнгөний нийлүүлэлтийн тогтвортой бус байдал, хөрөнгийн зах зээлд сул хөгжсөн эдгээр зүйлүүд бол банкны хүү өндөр байхад нөлөөлж байна гэж ингэж үзэж байна. Энэ зээлийн хүүг бууруулах, дээрх нөлөөллөөс нөлөөлөх дээр дурдсан хүчин зүйлийн нөлөөллийг оруулах ийм шаардлагатай. 3 асуулт байна.

Нэгдүгээрт, зээлийн хүүг бууруулах чиглэлээр юу хийж байгаа юм. Ялангуяа одоо зээлийн хүү буурах макро орчныг бүрдүүлэх чиглэлээр юу хийж байна гэсэн нэг дэх асуулт байна.

Хоёр дахь асуудал бол мөнгөний бодлогын хүүгийн банкнуудын хүүнд нөлөөлөх нөлөөг яаж нэмэгдүүлэх вэ?

Гурав дахь асуулт бол банкнуудын эрсдэлийг удирдах чадвар, үр ашиг, засаглалыг сайжруулах чиглэлээр юу хийх гэж байна гэсэн ийм 3 асуултад хариулт авъя.

**Ж.Ганбаатар:**  Их чухал асуултууд асуулаа. Уг нь ажлын хэсгийн ахлагч л хариулна л даа. 5 номер хариулъя.

**Б.Лхагвасүрэн:** Баттөмөр гишүүний асуултад хариулъя. Өнөөдөр зээлийн дундаж хүү 14.4 хувь байгаа. Энэ маань 2020 оноос хойш бол бас жилийн дотор огцом буурч байгаа ийм хандлага ажиглагдаж байгаа. Зээлийн хүүг бууруулах стратеги баталснаас хойш 2 нэгж хувиар буурсан. Яг одоо бол энэ хандлага цаашаа үргэлжлээд явж байгаа учраас ирэх 2-3 жилд дахиад 2 нэгж хувиар буураад, ер нь зээлийн хүү бууруулах стратеги дээр байсан сарын 1 хувийн түвшинд оруулах энэ зорилт маань өөрөө яг хугацаандаа бол бүрэн хангагдах боломжтой гэж төв банк харж байгаа. Энэ утгаараа ерөнхийдөө зээлийн хүүнд ордог таны саяын дурдсан зээлийн хүүг өндөр байлгахад нөлөөлж байгаа тэр бүх тооцоо судалгааг хийсэн. Тэгээд энэ оны төрийн мөнгөний бодлогын үндсэн чиглэл дотор Их Хурлаас батлах тогтоолын 2.5 дотор нь зээлийн хүүг бууруулах стратегийн хэрэгжилтийг хангах хүрээнд гэрээний маргаан шийдвэрлэх үйл явцыг хялбаршуулах, зээлийн эрсдэлийн зардлыг бууруулах чиглэлээр эрх зүйн орчныг боловсронгуй болгох ийм ажлыг хийнэ гэсэн 2022 оныхоо төлөвлөгөөнд тусгасан байгаа. Тэгээд Хууль зүй, дотоод хэргийн яамтай хамтраад ажлын хэсэг байгуулаад Иргэний хууль болон Шүүхэд хэрэг маргаан шийдэх тухай хуулийн тодорхой хэсгүүдтэй заалтууд дээр энэ эрх зүйн орчныг нь сайжруулахаар ажлын хэсэг гаргаад ажиллаад явж байгаа. Тэгэхлээр тодорхой үр дүн гарна гэж харж байгаа юм.

Бодлогын хүү маань өнөөдөр 6 хувь буюу түүхэн доод хэмжээндээ байна. Бодлогын хүү 6 байна гэдэг маань банкнууд өөр дээрээ байгаа илүүдэл нөөцийг төв банкны үнэт цаасан дээр байршуулдаг гэдэг маань хэрвээ 6 хувиас дээш ямар ч хүүтэй зээл гаргах энэ боломжийг л бодлогын хүү доор байна гэдэг маань зээлийн хүүг доош нь татах энэ боломжийг л бас бүрдүүлж өгч байгаа л гэж төв банкны зүгээс харж байгаа.

Тэгээд энэ нь өөрөө хүүний бодлогын нэгдсэн бодлогын хүрээнд хийж байгаа арга хэмжээ.

**Ж.Ганбаатар:** Хариулт хангалттай гэж үзлээ. Гишүүд асуулт асууж дууслаа. Одоо зарчмын зөрүүтэй саналаар санал хураалт явуулна. Гишүүдийг анхааралтай байхыг хүсье.

“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Монгол Улсын Их хурлын тогтоолын төслийн талаарх ажлын хэсгийн гаргасан зарчмын зөрүүтэй саналын томьёоллоор санал хураалт явуулж эхэлье.

1.Тогтоолын төслийн 2.1 дэх дэд заалтыг дараах байдлаар өөрчлөн найруулах**:**

“1/Макро эдийн засгийн тогтвортой байдлыг хангаж, бизнесийн орчин болон эдийн засгийн өрсөлдөх чадварыг сайжруулах замаар экспортыг дэмжсэн, нэмүү өртөг шингэсэн аж үйлдвэрлэлийг хөгжүүлэх стратеги төлөвлөгөө боловсруулж, цг төлөвлөгөөг эдийн засгийн сэргэлт болон өсөлтийн хүртээмжийг дэмжихэд чиглэсэн төсөв, мөнгө, санхүүгийн бодлоготой уялдуулан хэрэгжүүлэх;” Их л гоё бодлого байна даа. Пүрэвдорж гишүүн.

**Б.Пүрэвдорж:** Тэгэхээр энэ экспортыг дэмжсэн гэдэг энэ үгэн дээр бас тодорхой үг үг хэлэх шаардлагатай байгаа. Өөрөөр хэлбэл экспортыг дэмжсэн гэдэг нь ямар ойлголтоор аль аль салбарыг юм бэ гэдгийг ялгаж, салгаж өгөх ёстой. Тэгэхээр энэ протокол тэмдэглүүлснээр. Яг энэ чиглэлд бол махны үйлдвэрлэлийг дэмжих зорилгоор 200 тэрбум төгрөгөөс багагүй зээлийг болон санхүүжилтийн арга хэрэгслийг Монгол банкнаас хэрэгжүүлэх гэдэг үгийг протоколд оруулахын төлөө хэлж байгаа. Тэгэхдээ Монголын махны үйлдвэрүүд үнэхээр намар банкнуудаас зээл авдаг. 15-аас дээш 18 хувийн хүүтэй зээл аваад тэрүүгээрээ малчдаас махаа бэлтгээд заримыг нь экспортлоод, заримыг нь хавар борлуулаад, ингээд хавар зээлээ төлөхөд гар дээр нь мөнгө үлддэггүй бүх ашгийг нь бүгдийг нь Монголын банкнууд зээлийн хүүндээ авчихдаг. Тийм учраас энэ үндэсний компаниуд ерөөсөө энэ үйлдвэрлэлийнхээ үйл ажиллагааг бол сайжруулах орчин үеийн технологийг нэвтрүүлэх ийм боломжгүй болчхоод байдаг юм. Гэтэл өнөөдөр Бүгд Найрамдах Хятад Ард Улс болон бусад орнуудын махны хөрөнгө оруулагч нар орж ирээд маш бага хүүтэй, бараг 0 хувийн хүүтэй мөнгөөр энэ бизнест орж ирж үндэсний үйлдвэрүүдийг зах зээлээс шахах ийм бодлогуудыг явуулж байгаа.

Тэгэхээр бид нар манай махны компаниудыг өнгөрсөн 30 жилийн хугацаанд бол ямарваа нэгэн байдлаар төрөөс тодорхой бага хүүтэй дэмжсэн арга хэрэгсэл огт явуулж үзээгүй. Тэгэхээр үнэхээр зах зээлийн энэ хүнд нөхцөл байдалд бол үнэхээр зах зээлээс шахагдах ийм нөхцөл байдал руу ороод байна. Тийм учраас мах үндэсний компаниудад зориулж 200 тэрбумаас доошгүй зээлийг болон санхүүгийн хэрэгслийг Монгол банкнаас төсөв мөнгөний бодлогыг хэрэгжүүлэх явцдаа энэ хөрөнгийг гаргана гэдгийг протокол тэмдэглүүлснээр дараа нь экспортыг дэмжсэн гэдэг энэ зүйл ямар агуулгатай вэ, гэдгийг дараа нь хэрэгжүүлэхдээ энэ протоколоос харсны үндсэн дээр энэ хөтөлбөрийг дэмжих боломжтой юм гэж хэлж байгаа юм. Протокол тэмдэглүүлэхийг хүсье.

**Ж.Ганбаатар:** Гишүүдийн хэлж байгаа үгийг ерөнхийдөө бүгдийг протоколд тэмдэглэж байгаа. Гэхдээ Пүрэвдорж гишүүний үгийг давхар протоколд тэмдэглье. Санал хураалт явуулъя. Гишүүд анхааралтай байхыг хүсье. Саналаа уншчихсан шүү Оюунчимэг гишүүн ээ. Гишүүд анхааралтай байгаарай. Санал хураалт. Санал 76.9 хувиар дэмжигдлээ. Монгол банканд хэлэхэд ингээд үнэхээр гоё, сонсоход их мундаг байгаа. Тэгээд энийгээ хэрэгжүүлээрэй. Энийг харахад бол ерөөсөө үнэхээр яг л энийг хийчхээсэй гэж бодогдож байгаа. Тэгээд л байнга л ингэж хураадаг, байнга л ийм чиглэл өгдөг, байнга л заа гэдэг тэгээд биелэлт нь хангалттай биш шүү. Тэрийгээ хаяж хэрэгжүүлээрэй. Биелэлт шаардана. Протоколд давхар тэмдэглэе.

2.Тогтоолын төслийн 2.3 дахь дэд заалтын “... ФАТФ-ын зөвлөмжийн үнэлгээг дээшлүүлэх:” гэснийг “ФАТФ-ын зөвлөмжийн үнэлгээг дээшлүүлэх, зөвлөмжид нийцүүлэн виртуал хөрөнгийн үйлчилгээ үзүүлэгчийн салбарын мөнгө угаах болон терроризмыг санхүүжүүлэх үндэсний эрсдэлийн үнэлгээнд үндэслэн эрсдэлд суурилсан хяналт шалгалтын тогтолцоог бий болгох, олон нийтийг соён гэгээрүүлэх ажлыг эрчимжүүлэх;” гэж өөрчлөн найруулах. Найруулга л байгаа юм байна. Та бол боломжгүй. Баттөмөр гишүүн.

**Ж.Ганбаатар:** Энэ 2020 оны, 2021 оны статистикийг харахаар хадгаламж маш их хэмжээгээр нэмэгдсэн байгаа. Энэ эдийн засаг хумигдчихсан коронавирусийн нөлөө эдийн засагт нөлөөлж байгаа энэ үед хадгаламж нэмэгдээд байна гэдэг нь ямар учиртай юм. Би бас нэг сайн учраа ойлгохгүй байгаа юм. Яг ямар шалтгаанаар хадгаламж нэмэгдэж байна. Хадгаламж нэмэгдэж байгаа нь бол сайн. Гэхдээ эх үүсвэр нь юу байна. Нөгөө 3 хувийн хүүтэй зээл маань банканд очоод 5 хувийн хүүтэй зээл болоод явчхаж байгаа юм биш биз дээ. Энэ дээр хариулт өгөөч, нэгдүгээрт.

Хоёрдугаарт энэ ФАТФ-ийн бид чинь 2023 онд байх, 2023 онд тайлагнана. Энэний бэлтгэл ажил ер нь ямархуу түвшинд явж байна. Энэ мөнгө угаах, терроризмыг санхүүжүүлэх гээд энэ асуудал дээр бол бид нар ямархуу анхаарал тавьж ажиллаж байна гэсэн ийм 2 дахь асуудал байгаа. Ази, Номхон далайн бүс нутгийн, бас нэг байгууллагад бид манайхыг шалгах ёстой. Бид тайлангаа тавих ёстой. Энэ чиглэлд хийх гэж байгаа ажил юу байна гэсэн ийм 3 асуултад хариулт авъя.

**Ж.Ганбаатар:** Нөгөө хэлэлцэх хэсэг бол биш Баттөмөр гишүүнээ. Эхний хэлэлцүүлэг явж байгаа. Тэгэхдээ би таны асуултад хариулт авъя. Дараа нь бас гишүүд энийгээ анхаарна биз. 5 номер 2 минутад багтааж яриа шүү. Асуулт, хариулт явах дэг байхгүй. 2 номер.

**Б.Лхагвасүрэн:** Баттөмөр гишүүний асуултад хариулъя. Оны эхнээс хойш бол хадгаламж 3 их наядаар өссөн байгаа. Мэдээж ингэж хуримтлал нэмэгдэж байгаа нь бол Санхүүгийн салбарын хэвийн тогтвортой ажиллагаанд бол сайн нөлөөтэй. Эх үүсвэр нь бол 2 талаас орж ирж байна гэж Монгол банкны зүгээс бол харж байгаа.

Нэгдүгээрт, Засгийн газраас ковидтой холбоотойгоор хүүхдийн мөнгө, тэтгэмж ингээд олгож байгаа нь өөрөө хуримтлалын нэг эх үүсвэр болж байгаа.

Хоёр дахь нь, эдийн засгийг дэмжих зээл гаргасан. Энэ зээл маань өөрөө нэг аж ахуйн нэгжид зээл болж очиж байгаа ч гэсэн нөгөө аж ахуйн нэгж дээр авсан зээлээрээ худалдан авалт хийх, бусдад төлбөр тооцоогоо хийх маягаар шилжүүлэхээр нөгөө харилцах нь бас банкан дээр байдаг нөгөө харилцагчийнх нь харилцах данс. Тэгэхлээр тэр утгаараа хуримтлагдаад нэмэгдээд ингээд явж байгаа ийм 2 зүйл байгаа. Зээлийг мөн хойшлуулсан. Ялангуяа ипотекийн зээлийн нийт авсан иргэдийн 50 хувь нь бол зээлээ энэ оныг дуустал хойшлуулсан байгаа нь бас өөрөө энэ төлбөрөө хийхгүй,хугацааны дараа хэсэг хугацаа энэ оны төгсгөлөөр, ирэх оноос эхэлж хийх учраас энэ хоорондоо бас хуримтлал бий болоод ингээд өсөөд явсан байгаа. Мөн олон улсын мөнгө угаах терроризмтэй тэнцэх байгууллагын саарал жагсаалтаас Монгол Улс өнгөрсөн онд гарсан. 2023 онд бол харилцан үнэлгээний баг ирж үнэлгээ хийх ёстой. Энэний бэлтгэл ажил гэдгээрээ энэ онд бол 2021 онд бол Монгол улсынхаа өөрийнхөө, дотооддоо бол өөрсдөө үнэлгээгээ хийсэн байгаа. Үндэсний үнэлгээ. Энэний маань үр дүн гарсан. Энэ үр дүнгээрээ дараагийн олон улсын үнэлгээг хийх хүртэлх хугацаанд хэрхэн яаж ажиллах вэ гэдгээрээ бас үйл ажиллагааны төлөвлөгөөгөө боловсруулчихсан байгаа. Энийг Засгийн газрын хуралдаанаар батлах ёстой. Ингээд гарчих юм бол угаасаа 2023 онд ирэх харилцан үнэлгээний багт бол бүх ажлаа бэлтгээд явах ийм боломж бол бүрдчихсэн.

**Ж.Ганбаатар:** Баттөмөр гишүүн бол юунд санаа зовж байна гэхээр энэ мөнгө чинь уг нь нөгөө эдийн засаг руу ороод, хөгжил дэвшил болж байх ёстой л гэж санаа зовж байгаа шүү дээ. Тийм хадгаламж болоод эд нарыг бид хүсээгүй шүү дээ. Яах гэж тэр бодлогын хүүг 6 хувь болгосон бэ гэдгийг Монгол банк. Яагаад 12-6 болсон та хариулахгүй л дээ. Танд хэлж байна. Тэгээд тэр ипотек мэдээж нөлөөлж байна. Хүүхдийн мөнгө нөлөөлж байна. Энэ нөгөө тогны мөнгө, хогны мөнгө тэглэсэн асуудал бас хуримтлал болоод явж байна гээд энийгээ тодорхой тайлбарлах хэрэгтэй л дээ. Энэний дараа харин наад хадгаламж энэ тэр багасаад танай бодлого дээр байж байгаа тэр мөнгө багасаад эдийн засаг руу орох ёстой шүү, энийг банк сайн анхаарч ажиллах ёстой шүү дээ. Монгол банкны үүрэг шүү. Санал хураалт явуулъя гишүүд анхааралтай байхыг хүсье. Санал хураалт. 69 хувиар санал дэмжигдлээ.

3.Тогтоолын төслийн 2.7 дахь дэд заалтын ““Эрүүл мэндээ хамгаалж, эдийн засгаа сэргээх 10.0 (арван) их наядын цогц төлөвлөгөө”-нд тусгасан гэснийг, “Эрүүл мэндээ хамгаалж, эдийн засгаа сэргээх, 10.0 (арван) их наядын цогц төлөвлөгөө”-ний зориулалтыг, хөрөнгө оруулалтыг нэмэгдүүлэх чиглэлээр өргөтгөх, зээлдэгчид тавьж байгаа зарим нөхцөл шаардлагыг сул сулруулан, …” гэж өөрчлөх. Зөвхөн энэ саналыг л ярих гишүүд тийм эрхтэй шүү. Санал хураалт явуулъя. Болно, болно дараагийнх дээр нь авчиж болно. Уг нь бол үг байхгүй. Тэгэхдээ яах вэ, санал дээр ярина шүү гишүүд ээ. Санал 69.2 хувиар дэмжигдлээ.

Булгантуяа гишүүн дэмжиж өгсөн байна? Протокол тэмдэглүүлье.

4.Тогтоолын төслийн 2 дахь заалтад дараах агуулга бүхий 8 дахь дэд заалт нэмэх:

“8/Хөрөнгийн зах зээл болон Засгийн газрын дотоод үнэт цаасны зах зээлийг дэмжих, төгрөгийн суурь хүүг тогтоох, мэргэжлийн хөрөнгө оруулагчдын үйл ажиллагааг идэвхжүүлэх зорилгоор Засгийн газрын дотоод үнэт цаасыг Монгол Улсын Их Хурлын 2019 оны 55 дугаар тогтоолоор баталсан “Засгийн газрын өрийн удирдлагын 2019-2022 оны стратегийн баримт бичиг”-т нийцүүлэн үнэт цаасны зах зээлд гаргах, цаашид тогтмол арилжаалах;”

Хэн хэн асууна гэсэн бэ? Ганибал гишүүн байна уу? Байхгүй. 2 гишүүн. Доржханд гишүүн яг энэ заалт дээр.

**Т.Доржханд:** Баярлалаа. Энэ заалтыг бол зарчмын хувьд дэмжиж байгаа. Тэгээд энийг маш олон жил ярьж байна. Тэгэхдээ 1 асуулт байна. Энэ төсөв хэлэлцэж байгаа үед Ирээдүйн өв сангийн мөнгө байхгүй гэдэг ийм асуулт гарч ирээд байна. Тэгээд Ирээдүйн өв сангийн тэр мөнгө чинь Монголбанкдээр тусгаарлагдаад тэндээ хадгалагдаад, тэгээд цаашаа үржигдээд явна гэдэг зохион байгуулалтаар явсан чинь тэр мөнгө та нарт байна уу? Яагаад вэ гэхээр энэ мөнгө чинь урсгал төсвийг санхүүжүүлсээр байгаад үр дүнд нь сүүлийн 2, 3 жил Засгийн газрын дотоодын үнэт цаас ерөөсөө арилжаалагдаагүй. Төрийн сан cash менежментээрээ та нараас мөнгөө ав, тэрүүгээрээ санхүүжүүлээд яваад байгаа гэсэн ийм ойлголт төрөөд байна. Тийм болохлоор асуулт нь.

Ирээдүйн өв сангийн мөнгө та нар дээр байна уу? Одоогийн байдлаар 2 их наяд төгрөг цуглаж байх ёстой. Эсвэл төрийн сан дээр өгөөд тэгээд зарлага, санхүүжилтэд ороод явчихсан юм уу? Тэгээд энэ дотоодын бондыг гаргаад цаашаагаа ингээд явна гэхэд арилжааны банкнууд бас оролцоно шүү дээ. Яг бодит ажил дээр Байнгын хорооны дарга яриад байгаа нэг шийдвэр гаргалаа. Гэхдээ үр дүн чухал гээд яг энэ байхгүй юу. Худалдан авагч нь бол зөвхөн банк гэж харж байна уу? Засгийн газар дээр бол энэ чинь блокчейн дээр үндэслэсэн банк санхүүгийн байгууллагууд, хувь хүн, иргэд бүгд рүү нь чиглэсэн ийм платформ угсарчихсан байгаа. Тэрүүгээр та нар явах нь зүйтэй гэж бодож байна. Энэ дээр та нар хариулт өгмөөр байна. Яг хэрэгжилт тал дээр нь. Тэгээд эдийн засагчдын хувьд аль болох энийг ингээд тэлж байж санхүүгийн зах зээл чинь хөгжинө шүү дээ. Тийм болохоор бид энийг дэмжиж байгаа. Монгол яг энэ 3 асуудал дээр тодорхой хариулт өгмөөр байна. Эцэст нь Монгол банкны ерөнхийлөгчөө яг 2 долоо хоногийн өмнө энэ хэлэлцэх хэсэг дээр би танаас 10 асуулт асуусан. Та 3”-ыг нь л хариулсан. Бусдыг нь бичгээр өгнө гэсэн 2 долоо хоногийн дараа надад хариулт ирээгүй байна. Албан бичгээр байхгүй ирээгүй байна шүү. Тэгээд ийм байдлаар цаашаа хандах юм бол, ажиллах юм бол Улсын Их Хурлын гишүүний хувьд, Эдийн засгийн байнгын хорооны гишүүний хувьд бол танд хариуцлагын асуудал ярина шүү. Тэрийгээ бас хэлчихмээр байна. Баярлалаа.

**Ж.Ганбаатар:** Яг тухайлсан асуултаар асуулт асууж байгаа учраас хариулъя. 5 номер. Гишүүний асуултад хариулъ.

**Б.Лхагвасүрэн:** Доржханд гишүүний асуултад хариулъя. Монголбанкдээр бол төрийн сангийн нэгдсэн данс байдаг. Төрийн сангийн нэгдсэн данс. Тэр дотор таны асууж байгаа данс хамт байгаа бол төрийн сангийн нэгдсэн дансныхаа үлдэгдэлтэй цуг л явж байгаа юм. Засгийн газрын үнэт цаастай холбоотой асуудлыг Баярсайхан дарга хариулах уу.

**Ж.Ганбаатар:** Яасан богинохон хариулчхав аа. 3 номер. Ажлын хэсгийн 3. 2 минут хариулна шүү.

**Д.Баярсайхан:** Хөрөнгийн зах зээлийн хөгжилд хамгийн эрсдэлгүй бонд гэдэг нь Засгийн бонд бол хамгийн чухал бүтээгдэхүүн байдаг. Хорооны зүгээс бол ерөөсөө байнгын л энийг засгийн бондыг гаргаж, хөрөнгийн зах зээлийн суурь хүүг тогтоож өгөөч гээд байнгын хүсэлтэй л байгаа. Гэхдээ сая гишүүний ярьсан бас сүүлийн 2 жил огт шинээр гараагүй. Хоёр дахь зах зээл дээр ерөөсөө маш бага хэмжээний бонд үлдчихсэн байж байгаа. Ямар арга хэлбэрээр явуулах вэ гээд хорооны зүгээс саналаа бол хэлчихсэн байгаа. Биржийн арилжаагаар явах бололцоотой. Дээрээс нь санхүүгийн зохицуулах хороо анх удаагаа хөрөнгийн зах зээлийн хөгжсөн 30 жилийн хугацаанд биржийн бус зах зээлийн платормын үйл ажиллагааг нээж өгсөн. Өөрөөр хэлбэл мэргэжлийн хөрөнгө оруулагчид санал болгодог талбар Монгол оронд үйл ажиллагаагаа явуулаад эхэлсэн гэдгийг хэлмээр байна. Тэгээд биржийн байна уу, биржийн бус зах зээлээр явуулах бололцоотой гэдэг саналаа хэлчихсэн байгаа. Дээрээс нь гишүүний тэр блокчэйн технологийг бас асуугаад байх шиг байна. Энэ хоёр дахь зах зээлийн арилжаа биш ээ, Үнэт цаасны Засгийн газрын үнэт цаасыг явуулах, гаргах эрх нь бол яг Сангийн яаманд байгаа. Төрийн санхүүгийн асуудал эрхэлсэн төв байгууллагад. Зөвхөн бид нарын байр суурь бол арилжааны банкнууд гэхгүй олон нийтэд оролцох, арилжаанд оролцох боломжтой байгаасай гэдэг л тийм хүсэлтийг бол илэрхийлчихсэн байж байгаа. Яг тухайлан блокчэйн технологиор явуулах явуулахгүйг бол би бол хэлж мэдэхгүй байна. Сангийн яамныхан байр сууриа илэрхийлэх байх.

**Ж.Ганбаатар:** Та өөрөө юу. Нэг минут нэмж өгье.

**Т.Доржханд:** Ойлголоо. Тэгэхээр ийм байна. Зөвхөн банкуудад энэ флатформыг би энэ тогтоолын чинь хэрэгжих үгүй гэдгийг л ярих гээд байна л даа. Тэгээд зөвхөн банкуудын дунд арилжаа хийгдэнэ гэх юм бол төв банкны үнэт цаастай адилхан болно. Буцаад хувийн сектор руу мөнгө гаргахгүй. Нэг бол төю банкны үнэт цаас руу богино хугацаанд очдог. Үгүй бол дунд хугацаатай нь Засгийн газар руу очдог. Тэгээд мөнгө нь ингээд парклагддаг. Ийм байдал руу оччих юм. Энэ чин буруу шүү. Өмнөх тогтолцоо биш. Одоо илүү бусад тоглогч нарыг оруулж ирсэн платформоор явах нь зүйтэй. Энэ дээр анхаараарай. Энийг протоколд тэмдэглүүлмээр байна.

Хоёрдугаарт. Маш олон асуудлуудыг асуусан шүү дээ. Лхагвсүрэн захирлаа. Та тэр дээр дутуу хэлж байна шүү. Тэгэхээр тэр хариултуудаа өгнө шүү. Чуулган дээр энэ асуудлыг бас сөхөж тавина шүү гэдгээ хэлье. Баярлалаа.

**Ж.Ганбаатар:** Доржханд гишүүний сануулж байгаа зөв шүү. Бонд гаргачихаад зөвхөн банкуудад өгөөд өмнөх алдаануудаа давтаад явчихав аа. Тэгэхээр уг нь олон нийт бизнес эрхлэгч нар Засгийн газрын бондыг аваад банк уг нь зах зээл рүүгээ хандаж баймаар байгаа байхгүй юу. Засгийн бондыг аваад л хэвтэж байдаг биш. Тэр чинь бас өмнөх алдаанууд шүү гэдгийг та бүхэн сайн мэдэж байгаа. Санал хураалт явуулъя. Гишүүд анхааралтай. Уучлаарай, уучлаарай. Баттөмөр гишүүн

**Б.Баттөмөр:** Санал хурааж байгаа энэ заалтын 4.8-д бол төгрөгийн суурь хүүг тогтоох гээд ингээд байж байна л даа. Тэгэхээр энэ зээлийн хүү өсөхөөр суурьгүйг тогтоох талаар би хэдэн санал байна.

Нэгдүгээрт тэгээд 1 асуулт байгаа юм. Төв банкны зээлийн хүүг нь бууруулах, макро орчныг бүрдүүлэхэд төв банкны зорилтыг тодорхой болгож, бие даасан байдлыг хангах ийм шаардлагатай гэж үзэж байгаа. Мөнгөний бодлогын шийдвэр гаргалтад суурь инфляцыг их сайн тооцох, ашиглах ийм шаардлага бол байна гэж үзэж байгаа. Логистик дэд бүтцийг хөгжүүлэх, эдийн засгийг төрөлжүүлэх, тэгээд тэрийг шат дараатай хэрэгжүүлэх макро зохистой бодлогыг хэрэгжүүлэх, гадаад валютын нөөцийг нэмэгдүүлэх, гадаад өрийн тогтвортой байдлыг хангах, бүтээмжийг нэмэгдүүлж, дотоод хуримтлалыг өсгөх гэх мэт олон асуудлууд бол байна л даа. Бодлогын хүүний коридорыг ашиглах мөнгөний бодлогын хүүний нөлөөг сайжруулах, төсвийн давамгай байдлыг хаах, халах, валютын ханшийн уян хатан байдлыг нэмэгдүүлэх, банкны салбарын төвлөрлийг сааруулах, өрсөлдөөнийг дэмжих, санхүүгийн долларжилтыг бууруулах, хөрөнгийн зах зээлийг хөгжүүлэх, эрх зүйн орчныг сайжруулах, зээлийн баталгаа, батлан даалтын сангийн үйл ажиллагааг өргөжүүлэх, банкнуудын чанаргүй зээлийг зах зээлийн зарчим, суурь нь шийдвэрлэх, санхүүгийн хэрэглэгчийн эрх ашгийг хамгаалах, эрх тэгш хандах зарчмыг мөрдлөг болгох гээд ийм зүйлүүд дээр бол энэ зээлийн хүүг бууруулах асуудал бол яригдах байх. Мөн төгрөгийн суурь хүүг тогтоох ч гэсэн эдгээр асуудлууд бол хамаарна. Энэ дээр санал санал нэг байна уу? Миний энэ ярьж байгаа зүйл бол юу гэж бодож байна? Энийг би Лхагвасүрэн ерөнхийлөгчөөс асуучихъя.

**Ж.Ганбаатар:** Баттөмөр гишүүний асуултад хариулъя. 5 номер.

**Б.Лхагвасүрэн:** Баттөмөр гишүүний асуултад хариулъя. Таны саяын өгсөн, төгрөгийн суурь хүүтэй холбоотой суурь инфляц, тэгээд ложистик дэд бүтэц хөгжүүлэх, ханшны уян хатан, тэгээд долларжилтыг багасгах энэ бүх саналтай бол Монголбанксанал нэг байгаа. Энэ саяын орж ирж байгаа энэ тогтоолын төсөлтэй холбоотой хөрөнгийн зах зээл дээр гарч ирэх Засгийн газрын бондоор дамжиж, бас хүү тогтоно. Суурь хүүтэй адилхан хүү. Засгийн газрын бондын хамгийн эрсдэлгүй үнэт цаасны хүү ямар байх вэ гэдгээрээ. Тэгэхээр төв банкны үнэт цаасны хүү, Засгийн газрын бондын хүү бол хоорондоо мэдээж уялдаатай гарч ирнэ. Тэгэхээр энэ маань өөрөө суурь хүү тогтооход энэ 2-ын хоорондын бас нийцэл бас чухал үүрэгтэй гэдэг.

**Ж.Ганбаатар:** Хариулт хангалттай гэж үзлээ. Булгантуяа гишүүн. Тухайлсан заалтаар асуулт.

**Х.Булгантуяа:** Би түрүүн ажлын хэсгийн хурал дээр бас хэлж байсан юм. Үнэнийг хэлэхэд яах вэ, энэ заалт байхгүй байлаа гээд энийг хориглосон юм бол ерөөсөө байхгүй шүү дээ. Засгийн газар бондоо гаргаж болно. Тогтмол арилжаална уу, арилжаалахгүй байна уу? Тэр дээр яг иргэн авна уу? мэргэжлийн хөрөнгө оруулагч авна уу гэдгийг бол тэр бол Монгол банк, Засгийн газар, Санхүүгийн зохицуулах хорооны хувьд бол хуулиараа боломж бололцоогоороо бол нээлттэй байгаа. Тэгэхээр энүүнийг заавал ингэж оруулж өгөх хэрэг байна уу? Уг нь бол би бол энийг ялангуяа мэргэжлийн хөрөнгө оруулагч дээр нөгөө блокчэйн технологи дээр тулгуурлаад иргэд, олон нийтийн оролцоог илүү их хангана гэж ойлгож байсан. Ялангуяа хадгаламжийн хүү буурч байгаатай холбоотойгоор иргэд олон нийтээс санхүүгийн зах зээл дээр оролцох юм сан. Тэр тусмаа хамгийн эрсдэл багатай татварын хөнгөлөлттэй Засгийн газрын үнэт цаас авах юм сан гэсэн хүсэл бол байгаад байх шиг байгаа юм. Гэтэл үүн дээр чинь мэргэжлийн хөрөнгө оруулалтын үйл ажиллагааг идэвхжүүлж гэхээр банк л орох байх үүн дээр.

Тэгэхээр энүүнийг заавал ингэж оруулж өгөх хэрэг байгаа юм уу. Цаашид тогтмол арилжаалана уу, үгүй юу? үүнийгээ Засгийн газар, Санхүүгийн зохицуулах хороо өөрсдөө хоорондоо Монгол банктайгаа яриад л шийднэ биз дээ. Заавал үнийг мөнгөний бодлого дагуулж, бид нар үүнийг нь зохицуулалт хийх шаардлага байгаа юм уу гэдэг ийм л асуулт байгаад байна.

**Ж.Ганбаатар:** Булгантуяа гишүүн асуулт асуусан.

**Х.Булгантуяа:** Зөвхөн мэргэжлийн хөрөнгө оруулалт ингээд байгаа байхгүй юу, дарга аа. Мэргэжлийн хөрөнгө оруулалтын үйл ажиллагааг идэвхжүүлэх зорилгоор гэхээр банк л үүн дээр оролцоно гэсэн үг. Блокчэйн технологиор уг нь бол бид нар өмнөх он жилүүдэд…

**Ж.Ганбаатар:** Та гэхдээ ажлын хэсгийн гишүүн шүү дээ.

**Х.Булгантуяа:** Харин тийм. Тэгэхдээ би үүнийг ажлын хэсэг дээр бас хэлж байсан юм. Энэ саналыг.

**Ж.Ганбаатар:** Та саналаа бичээд өгчих. Тэгвэл би эхний хэлэлцүүлэг учраас таныхаар засаад санал хураалгаж болно. Та бичээд өгчих. Асуулт асуусан уу? Санал хэлсэн. Хамгийн сүүлд нь би таныхаар санал хураалгаад. Таных дэмжигдчих юм бол өмнөхийгөө засчихъя. Эсвэл биш. Одоо энд хурааж байгаа юм чинь та засаад өг. Эсвэл ажлын хэсэг энэ саналаа тат. Чинзориг гишүүн, Булгантуяа гишүн 2 ажлын хэсэг саналаа татчих тэгвэл хураалгахгүй хуучин саналаараа үлдэнэ гэсэн үг. Та яасан юм. Баярсайхан дарга аа яасан юм. Чинзориг гишүүн ажлын хэсгийн ахлагч 1 минут.

**С.Чинзориг:** Хэрвээ энэ санал дэмжигдэхгүй бол хуучин санал үлдэнэ гэсэн асуудал байхгүй даргаа. Энэ шинээр нэмж оруулж байгаа. Бид нар ажлын хэсэг ямар ч шаардлага тавьсан шахсан бэ? Гэхээр Санхүүгийн зохицуулах хороонд ер нь хөрөнгийн энэ зах зээлийг жаахан өргөжүүлэх, өргөтгөх, бэхжүүлэх энэ талаар зайлшгүй шаардлагатай байна. Энэд зайлшгүй санал бэлдэх хэрэгтэй гэж нэлээн шахсан юм. Тэгээд сүүлдээ явсаар байж байгаад ийм томьёолол орж ирсэн юм. Зүгээр албан болон албан бус зах зээл дээр гарах гэдэг үг байсныг нь сүүлд нь өөрчлөөд үнэт цаасны зах зээл гээд өөрчилчихсөн юм. Хэрвээ Булгантуяа гишүүн жаахан болгоомжилж байвал тэр цаашид заавал тогтмол гаргах гэсэн шаардлагагүй байж магадгүй. Тэр албан болон албан бус зах зээлд гарах гэдгээрээ томьёолоод явбал бас болох боломжтой ч байж болох л юм.

**Ж.Ганбаатар:** Булгантуяа гишүүн. Чинзориг гишүүн саналаа засаад санал хураалгаж болно. Санал хураалт явуулъя гишүүд анхааралтай байхыг хүсье. Санал хураалт. Энэ санал дэмжигдсэнгүй дэмжье. Дэмжээгүй гишүүдээс зарчмын зөрүүтэй саналтай гишүүн байна уу? Алга байна. Энэ санал дэмжигдсэнгүй.

5.Тогтоолын төсөлд дараах агуулга бүхий 3 дахь заалт нь нэмэх:

Булгантуяа гишүүн бичээд өгөөрэй. Тэгэхгүй бол энэ санал чинь бүр байхгүй болох нь.

3.Төрөөс мөнгөний бодлогын талаар баримтлах үндсэн чиглэлд туссан инфляцын зорилтот түвшинг хангах хүрээнд төсөв, мөнгөний бодлогыг уялдуулж, цар тархалтаас үүдэлтэй бараа бүтээгдэхүүний нийлүүлэлтийн доголдлыг арилгаж, хангамжийг нэмэгдүүлэх арга хэмжээ авч хэрэгжүүлэхийг Монгол Улсын Засгийн газар /Л.Оюун-Эрдэнэ/-т даалгасугай. гэсэн ийм санал байна. Ганибал гишүүн.

**Н.Ганибал:** Энэ дээр Засгийн газарт бид нар ингээд даалгаад орхичихдог. Засгийн газар маань энэ арга хэмжээгээ ер нь хэрхэн авч байгаа асуудал дээр нэг бүтээгдэхүүн дээр нь жишээ болгож ярья. Ер нь инфляц Улаанбаатарт 9.9, улсын хэмжээнд 9.6 хувьд хүрч цаашид ингээд үргэлжлүүлэн өсгөх ийм хандлагатай байгаа. Энэ дээр бид бүхэн зөвхөн Засгийн газарт чиглэл өгөөд энэ асуудлаас зайлах биш Монгол банкан дээр энэ асуудал байна. 2021 оны 9 дүгээр сарын эцэст 27 их наяд төгрөгт бэлэн мөнгөний нийлүүлэлт явсан. Өмнөх мөн үеэс бол 4.6 их наяд төгрөг буюу 20.4 хувиар огцом өссөн байгаа. Инфляцад энэ мөнгөний нийлүүлэлт бас нөлөөлж байгаа гэж бодож байгаа. Энэ дээр нөлөөлдөг үү, үгүй юу гээд асуучихъя.

Хоёрт. Яах вэ дээ, Засгийн газар хангамж гээд бараа бүтээгдэхүүн, хил хаагдлаа. Эргээд 10 их наяд гээд бид нар том хөтөлбөр явуулаад байдаг. Эргээд энэ дээрээ бас түрүүн манай зарчмын зөрүүтэй санал дээр тэр нэгд нь бас экспортын бараа бүтээгдэхүүүн орлох, тэнд санхүүжүүлэх гээд явж байгаа. Энэ 10 их наядын хөтөлбөр чинь одоогийн хэрэгжсэн чинь яг инфляц руу чиглэсэн хэдэн хувь нь вэ? Шууд утгаар нь хэлбэл хэдэн хувь нь инфляц руу чиглэсэн санхүүжилт болсон бэ? Мөн экспортод чиглэсэн бас тэр түрүүний санхүүжилтийг бид нар оруулж байна шүү дээ. Тэр нь бас өмнө нь хэрэгжүүлсэн 10 их наядаас чинь хэдэн хувь нь экспорт руу чиглэсэн бэ гэдгийг асуучихъя. Махан дээр жишээ болгоод ярьчихъя л даа. Мах бид бүхэн сая Засгийн газар бидний өгч байгаа энэ үүрэг даалгаврын дагуу дараа бас арга хэмжээ авах байх. Махны экспортыг зогсоолоо л гэсэн ганцхан үйлдэл хийж байгаа байхгүй юу. Энэ дээр та бүхэн энэ махан дээр нэн ялангуяа бид нарын үйлдвэрлэдэг цөөхөн бүтээгдэхүүн шүү дээ. Энэ махны үнийг бид нар олон улсын зах зээлийн үнэд нь хүргээд үнийг нь чөлөөлчих энэ боломжоор та бүхэн бас судалж үзсэн үү? Хэрвээ тэгэх юм бол нэг тогтоогоод авах юм бол бид нар инфляцад нөлөөлөх нөлөөлөл чинь бас багасчих нь шүү дээ. Одоо бид нар яаж байна вэ? гэхээрээ олон улсын зах зээлийн үнэ, экспортод гаргах үнэ, дотоодын хэрэглээний үнэ 2-ын зөрүү өндөр байгаа учраас энэ савлаад байгаа шүү дээ.

Тэгэхээр ер нь бид бүхэн бас өргөн хэрэглээний бараанууд дээрээ олон улсын тэр зах зээлийн бодит үнээ тогтоочхоод, тэрэн дээрээ харин арга хэмжээнүүдээ аваад явбал илүү бодит үр дүнтэй инфляцад нөлөөлөх цөөхөн хэдэн бүтээгдэхүүн чинь ингээд нэг нөлөөллийнх нь хувь нь багасаад явчих ийм боломж харагдаж байна. Тэгээд энэ дээр танай бодол юу байна? Монгол банк, Засгийн газарт энэ тал дээр үнээ бид нар өгч байгаа нэр томьёоллоор бол яах вэ дээ, хилээ нээ, барааны тээвэрлэлтээ хэвийн болго, өнөөдрийн дотоодод хэрэглэж байгаа үнүүдээ барь гэсэн ийм л чиглэл өгөөд байгаа байхгүй юу. Тэгэхээр энэ дээр та бүхний саналыг сонсъё.

**Ж.Ганбаатар:** Энэ заалт нь инфляцид хэр нөлөөлөх вэ? гэсэн гол асуулт. 5 номер хариулъя.

**Б.Лхагвасүрэн:** Гишүүний асуултад хариулъя. Яг мөнгөний эрэлт хэдийгээр өсчихсөн байгаа ч гэсэн мөнгөний нийлүүлэлтээрээ дамжиж инфляцад бол нөлөө байхгүй байна гэж Монголбанкхарж байгаа. Учир нь гэвэл мөнгө эдийн засаг руу очоод эдийн засаг идэвхжээд эрэлт бий болоод тэгээд тэр нь өөрөө инфляцыг өдөөж байвал эрэлтийн шинжтэй байвал яг мөнгөний нийлүүлэлтээр инфляц өдөөгдөж байна гэж хэлж болно. Тэгэхлээр өнөөдөр бол эдийн засаг өөрөө ингээд сайн бүрэн идэвхжиж хэвийн байдалд ороогүй байна гэдэг чинь мөнгөний нийлүүлэлтээр дамжихгүй гэж үзэж болно. Тэгэхдээ Монгол банкны хувьд бол мөнгөний нийлүүлэлт маягаар ипотекийн зээл репо санхүүжилтээр 1.5 их наяд төгрөг л эдийн засагт оруулчихсан байгаа учраас энэ нь өөрөө инфляцад бол нөлөөгүй байна гэж харж байгаа. Ялангуяа суурь инфляц өөрөө хөдлөөгүй байгаа учраас. Өнөөдрийн инфляцын 9.9 хувь Улаанбаатар хотод ч гэдэг юм уу, улсын хэмжээнд 9.6 хувьтай байгаа. Энэ инфляц маань өөрөө түр зуурын шинжтэй гэдгээрээ бид хэд хараад байгаа. Яагаа гэвэл тэр нь бол өөрөө тээвэр ложистикийн асуудал байна, хомсдол байна. Ялангуяа тээврийн саатал нь өөрөө барааны хомсдлыг бий болгоод, тэр хомсдож байгаа бараа нь өөрөө үнэ нь өндөр гарч ирээд ингээд бий болоод байгаа юм гэж харж байгаа. Тэгээд ерөнхийдөө барааны хомсдол, ялангуяа хүнсний ногоо саяын энэ улирлын шинж дээр гарч ирж байгаа учраас бол энэ 9 дүгээр сарын инфляцаас 10 дугаар сарын инфляц бол нэг их тэгж өссөн дүнтэй гарахгүй байх гэж хүлээж байгаа. Зүгээр ер нь 12 сар руугаа ч юм уу, ирэх оны эх рүү бол мэдээж эрэлт үүсэх учраас буцаад инфляц бол өдөөгдөх магадлалтай гэдгээрээ төсөөллөө хийчихсэн явж байгаа.

Таны махтай холбоотой зүйл дээр бол ерөнхийдөө яг энэ мах маань өөрөө чөлөөтэй зах зээлийн зах зээлд байгаа үнээрээ л ингээд тогтож байгаа. Мэдээж олон улсын үнээс бол доогуур байгаа. Тэгэхдээ Монгол улс бол өөрөө бол мал аж ахуй, ялангуяа энэ махны нийлүүлэлтээр бол их өндөр улс учраас энэ үнэ бол заавал тэд дэлхийн зах зээлийн үнэ рүү очих уу, эсвэл дотоодынх нь үнэ өөр байх уу гэдэг нь бол энэ зах зээлийнхээ өөрийнхөө л энэ арга хэмжээ, зарчмаараа л тогтох болов уу л гэж л харж байгаа.

**Ж.Ганбаатар:** Санал хураалт. Гишүүд анхааралтай байгаарай. Санал хураалт. Санал 84.6 хувиар дэмжигдлээ.

6.Тогтоолын төсөлд дараах агуулга бүхий 4 дэх заалт нэмэх:

“4.Инфляцын зорилтыг хангах зорилгоор Засгийн газраас хэрэгжүүлэх арга хэмжээг макро эдийн засгийн тогтвортой байдалд, гадаад дотоод тэнцвэрийг алдагдуулахгүйгээр санхүүжилт бүрдүүлэхэд дэмжин ажиллахыг Монголбанк/Б.Лхагвасүрэн/-д даалгасугай. гэсэн санал байгаа юм. Тэгэхдээ энийг ажлын хэсэгтээ Байнгын хорооны даргын хувьд бол зөвшилцөөд энэ санхүүжүүлт бүрдүүлэх гэдэг үгийг бол авлаа. Энэ бол Монгол банкны хэтэрхий бас хөндлөнгөөс нь оролцож байгаа бараг даалгавар өгч байгаа заалт шиг байгаа учраас энэ хууль зөрчиж байна гэсэн үндэслэлээр санхүүжилт бүрдүүлэх гэдэг үгийг аваад алдагдуулалгүйгээр дэмжин ажиллахыг Монгол банканд даалгасугай гэж заслаа. Ингэж засаад найруулгын саналаар заслаа. Санал хураалт явуулъя. Гишүүд анхааралтай хандахыг хүсье.

Найруулгын санал хураалгах юм байна. Найруулгын шинжтэй санал.

1.Тогтоолын төслийн 3 дахь заалтыг 5 дахь заалт болгон өөрчлөх. /Энэ саналыг саналын томьёоллын 5, 6 дахь санал дэмжигдсэн тохиолдолд хураалгана/

Тэгээд хойшоо, урагшаа гүйж магадгүй гэсэн юм байна. За гишүүд анхааралтай байхыг хүсье. Санал хураалт. Булгантуяа гишүүний санал хаана байна? Нэг үг хасаад л явуулчихъя л даа эсвэл. Улсын Их Хурлын гишүүн Булгантуяа, Чинзориг, Доржханд гишүүдээс зарчмын зөрүүтэй дараах саналын томьёоллыг оруулж санал хураалгаж байна. Уншиж танилцуулъя.

Хөрөнгийн зах зээл болон Засгийн газрын дотоод үнэт цаасны зах зээлийг дэмжихэд төгрөгийн ханшийн хүүг тогтоох зорилгоор Засгийн газрын дотоод үнэт цаасыг Монгол Улсын Их Хурлын 2019 оны 55 дугаар тогтоолоор баталсан “Засгийн газрын өрийн удирдлага 2019-2022 оны стратегийн баримт бичиг”-т нийцүүлэн үнэт цаасны зах зээл дээр тогтмол гаргах гэж найруулсан байна. Санал хураалт явуулъя, анхааралтай байхыг хүсье. Ажлын хэсэг найруулга дээр нь засаарай. Санал 79.6 хувиар дэмжигдлээ. Цэрэнпунцаг гишүүн дэмжсэн байна. Протокол тэмдэглүүлье. Санал хураалт явуулж дууслаа.

“Төрөөс мөнгөний бодлогын талаар 2022 онд баримтлах үндсэн чиглэлийг батлах тухай” Улсын Хурлын тогтоолын төслийн анхны хэлэлцүүлгээ явуулж дууслаа.

Улсын Их Хурлын чуулганд Чинзориг гишүүн танилцуулна. Чинзориг гишүүн даалгавар хүлээж авсан биз дээ. Дараагийн асуудалд оръё. Ажлын хэсэгт баярлалаа. Хаалттай хуралдаанд бэлдэнэ. Гишүүд хуралдаандаа идэвхтэй оролцоорой.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Э.СУВД-ЭРДЭНЭ